**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 20 Σεπτεμβρίου 2022, ημέρα Τρίτη και ώρα 10.15΄, στην **Αίθουσα της Γερουσίας,** συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής κ. Σταύρου Καλογιάννη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών: «Εταιρική διακυβέρνηση των Ανωνύμων Εταιρειών του Δημοσίου και των λοιπών θυγατρικών της Ελληνικής Εταιρείας Συμμετοχών και Περιουσίας, διαχείριση συμμετοχών του Δημοσίου σε ανώνυμες εταιρείες και ρυθμίσεις για την Ελληνική Εταιρεία Συμμετοχών και Περιουσίας, αξιολόγηση της έναντι του Δημοσίου φερεγγυότητας και πιστοληπτικής ικανότητας φυσικών και νομικών προσώπων και σύσταση Ανεξάρτητης Αρχής Πιστοληπτικής Αξιολόγησης, ίδρυση και λειτουργία Κεντρικού Μητρώου Πιστώσεων, Συμπληρωματικός Κρατικός Προϋπολογισμός οικονομικού έτους 2022 και λοιπές διατάξεις οικονομικού και αναπτυξιακού χαρακτήρα» (4η συνεδρίαση - β΄ ανάγνωση).

Στη συνεδρίαση παρέστησαν ο Υπουργός Οικονομικών, κ. Χρήστος Σταϊκούρας, ο Υφυπουργός Οικονομικών, κ. Απόστολος Βεσυρόπουλος, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Αμανατίδης Γεώργιος, Αναστασιάδης Σάββας, Βλάχος Γεώργιος, Βολουδάκης Μανούσος – Κωνσταντίνος, Δημοσχάκης Αναστάσιος, Ιατρίδη Τσαμπίκα (Μίκα), Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος), Κοντογεώργος Κωνσταντίνος, Λεονταρίδης Θεόφιλος, Μάνη – Παπαδημητρίου Άννα, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Πασχαλίδης Ιωάννης, Ρουσόπουλος Θεόδωρος (Θόδωρος), Σταμενίτης Διονύσιος, Τραγάκης Ιωάννης, Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Κόκκαλης Βασίλειος, Παπαδόπουλος Αθανάσιος (Σάκης), Παπανάτσιου Αικατερίνη, Σαρακιώτης Ιωάννης, Παππάς Νικόλαος, Συρμαλένιος Νικόλαος, Ξενογιαννακοπούλου Μαρία – Ελίζα (Μαριλίζα), Φλαμπουράρης Αλέξανδρος, Αρβανιτίδης Γεώργιος, Λοβέρδος Ανδρέας, Σκανδαλίδης Κωνσταντίνος, Δελής Ιωάννης, Κομνηνάκα Μαρία, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος, Αρσένης Κρίτων – Ηλίας και Κουρουμπλής Παναγιώτης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών: «Εταιρική διακυβέρνηση των Ανωνύμων Εταιρειών του Δημοσίου και των λοιπών θυγατρικών της Ελληνικής Εταιρείας Συμμετοχών και Περιουσίας, διαχείριση συμμετοχών του Δημοσίου σε ανώνυμες εταιρείες και ρυθμίσεις για την Ελληνική Εταιρεία Συμμετοχών και Περιουσίας, αξιολόγηση της έναντι του Δημοσίου φερεγγυότητας και πιστοληπτικής ικανότητας φυσικών και νομικών προσώπων και σύσταση Ανεξάρτητης Αρχής Πιστοληπτικής Αξιολόγησης, ίδρυση και λειτουργία Κεντρικού Μητρώου Πιστώσεων, Συμπληρωματικός Κρατικός Προϋπολογισμός οικονομικού έτους 2022 και λοιπές διατάξεις οικονομικού και αναπτυξιακού χαρακτήρα». Είμαστε στην τέταρτη συνεδρίαση, στη δεύτερη ανάγνωση, δηλαδή, του νομοσχεδίου.

Θα ξεκινήσουμε με τον Εισηγητή της Πλειοψηφίας, τον κ. Εμμανουήλ Κόνσολα. Κύριε Κόνσολα, έχετε το λόγο.

**ΕΜΜΑΝΟΥΗΛ (ΜΑΝΟΣ) ΚΟΝΣΟΛΑΣ (Εισηγητής της Πλειοψηφίας):** Καλημέρα, κ. Πρόεδρε, ευχαριστώ πολύ.

Κύριε Υπουργέ, κυρίες και κύριοι βουλευτές, χθες έγινε μια ουσιαστική συζήτηση, τόσο κατά τη διάρκεια της διαβούλευσης και της συζήτησης με τους εκπροσώπους των Φορέων, όσο και στη συζήτηση της Επιτροπής, που αφορούσε την κατ’ άρθρον συζήτηση. Σήμερα, λοιπόν, δίνεται η ευκαιρία, άλλη μια φορά, να επικαιροποιήσουμε αυτήν τη συζήτηση, με αφορμή την κατάθεση του νομοσχεδίου του Υπουργείου Οικονομικών, όπου μέσα από τις ρυθμίσεις δημιουργεί την κινητικότητα που χρειάζεται στην παραγωγική διαδικασία της χώρας, ώστε να υπάρξει άμβλυνση των παθογενειών και να δημιουργηθεί ένα νέο αναπτυξιακό πλαίσιο για τη χώρα.

Ο Υφυπουργός, ο κ. Βεσυρόπουλος, όσο κι ο Υπουργός, ο κ. Σταϊκούρας, κατέθεσαν τα επιχειρήματά τους και απάντησαν στους εκπροσώπους των Φορέων με πειστικά τεκμήρια, προκειμένου να πειστούν κι οι συνάδελφοι της Αξιωματικής Αντιπολίτευσης, αλλά και της Αντιπολίτευσης, ότι αυτό το νομοσχέδιο έχει ρυθμίσεις για το μέλλον, ρυθμίσεις που χρειάζεται η ελληνική κοινωνία.

Πιστεύω ότι τόσο την προηγούμενη εβδομάδα, όσο και αυτές τις δύο ημέρες, κύριε Πρόεδρε, έγινε μια ουσιαστική και διεξοδική συζήτηση για το περιεχόμενο του νομοσχεδίου, από το σύνολο των εκπροσώπων των κομμάτων, ανεξαρτήτως εάν διαφωνούν με κάποιες από αυτές τις ρυθμίσεις ή αν συμφωνούν με κάποιες από αυτές τις ρυθμίσεις. Εξάλλου, προάγεται ο δημόσιος διάλογος και ο κοινοβουλευτικός διάλογος, προκειμένου να υπάρχουν στην πορεία του χρόνου ακόμα περισσότερες ρυθμίσεις που προβλέπουν αυτήν τη φιλοσοφία του νομοσχεδίου που έχει τεκμηριωθεί από την ηγεσία και δεν συμμερίζομαι την ιδέα και την πρόταση μερίδας βουλευτών και εκπροσώπων των κομμάτων, ότι δεν υπάρχει στόχευση σε αυτό το νομοσχέδιο. Αντιθέτως, οι πέντε πυλώνες του νομοσχεδίου δημιουργούν εκείνες τις προϋποθέσεις, προκειμένου να υπάρχει μια διακυβέρνηση των Ανωνύμων Εταιρειών του Δημοσίου και των λοιπών θυγατρικών της Ελληνικής Εταιρείας Συμμετοχών και Περιουσίας, που δίνει αυτήν την προοπτική που χρειάζεται αυτήν την ώρα η ελληνική οικονομία.

Η αναβάθμιση του κοινοβουλευτικού διαλόγου, αλλά και της νομοθετικής διαδικασίας προϋποθέτει λογικές σύνθεσης και εποικοδομητικής συνεισφοράς με προτάσεις. Το νομοσχέδιο, που σήμερα ψηφίζεται στην Επιτροπή και παίρνει το δρόμο της συζήτησης και ψήφισης από την Ολομέλεια την επόμενη μέρα, χαρακτηρίζεται, πρώτον, από ουσιαστικές τομές και βαθιές αλλαγές στον τρόπο διοίκησης των δημοσίων επιχειρήσεων κοινής ωφελείας. Για πρώτη φορά, σε αυτές τις εταιρείες και επιχειρήσεις του Δημοσίου θα εφαρμοστούν οι αρχές και οι βέλτιστες πρακτικές της εταιρικής διακυβέρνησης, ενώ καθιερώνονται ελάχιστα τυπικά προσόντα και για τον Πρόεδρο και τα άλλα μέλη του Διοικητικού Συμβουλίου αυτών των εταιρειών, που μέχρι σήμερα δεν υπήρχαν. Το τονίζουμε αυτό, μέχρι σήμερα δεν υπήρχαν. Μάλιστα, η επιλογή του Προέδρου, του Αντιπροέδρου και του Διευθύνοντος ή εντεταλμένου Συμβούλου των Ανωνύμων Εταιρειών του Δημοσίου γίνεται, σύμφωνα με τη διαδικασία που προβλέπει ο νόμος για την επιλογή Διοικήσεων στον δημόσιο τομέα, κατόπιν πρόσκλησης εκδήλωσης ενδιαφέροντος από το Ανώτατο Συμβούλιο Επιλογής Προσωπικού. Εισάγεται, πρόσθετα, η πρόβλεψη ότι οι εταιρείες αυτές είναι υποχρεωμένες να καταρτίζουν επιχειρησιακά και στρατηγικά σχέδια, μια πολύ σημαντική παράμετρος που έλειπε από το προηγούμενο διάστημα, εξαιτίας, προφανώς, και της έλλειψης από τη θεσμική κατοχύρωση, για να καταθέσουν αυτά τα επιχειρησιακά στρατηγικά σχέδια. Δημιουργείται μονάδα εσωτερικού ελέγχου, που θα αποτελεί ανεξάρτητη οργανωτική μονάδα εντός της εταιρείας ή της επιχείρησης, που σκοπό έχει την παρακολούθηση και βελτίωση των λειτουργιών και των πολιτικών της εταιρείας, αναφορικά με το σύστημα εσωτερικού ελέγχου. Επίσης, ενισχύεται η διαφάνεια και η λογοδοσία της εταιρείας.

Παράλληλα, δημιουργείται και ψηφιακό μητρώο συμμετοχών του Δημοσίου, στο οποίο θα ενταχθούν όλες οι εταιρείες στις οποίες το Δημόσιο είναι μέτοχος, γεγονός που σημαίνει ότι για πρώτη φορά -το τονίζω, για πρώτη φορά- θα υπάρχει μια πλήρης και αξιόπιστη εικόνα των συμμετοχών του Δημοσίου σε Ανώνυμες Εταιρείες. Η δεύτερη παράμετρος, που επισημαίνεται από το νομοσχέδιο, έχει σχέση με τη σύσταση της Ανεξάρτητης Αρχής Πιστοληπτικής Αξιολόγησης, που θα έχει ως αντικείμενο τη συγκέντρωση στοιχείων και δεδομένων για την αξιολόγηση της πιστοληπτικής ικανότητας φυσικών και νομικών προσώπων. Θα χορηγεί πιστοποιητικά πιστοληπτικής αξιολόγησης, για να διευκολύνεται και να επιταχύνεται η διαδικασία της δανειοδότησης και, πρόσθετα, σημειώνω ότι η αξιολόγηση της πιστοληπτικής ικανότητας των προσώπων έναντι του Δημοσίου θα γίνεται με αυτοματοποιημένη διαδικασία μέσω ενός ολοκληρωμένου πληροφοριακού συστήματος, που βασίζεται στα δεδομένα οικονομικής συμπεριφοράς των προσώπων προς τις οφειλές του δημοσίου τομέα.

Προβλέπεται μια ισχυρή ρήτρα εμπιστευτικότητας στην επεξεργασία των σχετικών στοιχείων, αφού η επεξεργασία των δεδομένων οικονομικής συμπεριφοράς και των πιστοληπτικών βαθμολογήσεων είναι απόρρητη. Θα διεξάγεται μόνο από την Ανεξάρτητη Αρχή Πιστοληπτικής Αξιολόγησης, ενώ η πρόσβαση άλλων φορέων στα δεδομένα του συστήματος απαγορεύεται. Η Ανεξάρτητη Αρχή θα διαθέτει διοικητική και οικονομική αυτοτέλεια και δεν θα υπόκειται σε εποπτεία από κυβερνητικά όργανα ή άλλους κρατικούς φορείς.

Η τρίτη επισήμανση για το νομοσχέδιο είναι η δημιουργία Κεντρικού Μητρώου Πιστώσεων, μια βέλτιστη διεθνής πρακτική, που έχει υιοθετηθεί από άλλες ευρωπαϊκές χώρες και στοχεύει στην ορθολογική και αποτελεσματική αντιμετώπιση του προβλήματος του ιδιωτικού χρέους, αλλά και της διασφάλισης της σταθερότητας του τραπεζικού συστήματος. Μια παράμετρος που ο κύριος Σταϊκούρας χθες, κατά τη συζήτηση επί των άρθρων, διευκρίνισε ότι είναι στη διάθεση του κάθε Βουλευτή, αλλά και στην συνεδρίαση σήμερα ή στην Ολομέλεια να καταθέσει παραδειγματικές αναφορές από άλλες χώρες που εφαρμόζουν αυτήν την δημιουργία του Κεντρικού Μητρώου Πιστώσεων. Πρόκειται για ένα ολοκληρωμένο πληροφοριακό σύστημα, την ευθύνη του οποίου θα έχει η Τράπεζα της Ελλάδος.

Το σύστημα αυτό θα λαμβάνει δεδομένα που προέρχονται από τους πιστωτές, όπως πιστωτικές πληροφορίες και πληροφορίες σχετικές με το βαθμό πιστωτικού κινδύνου δανειοληπτών και οφειλετών. Αξίζει να επισημάνουμε ότι για το θεσμικό πλαίσιο που διέπει το Κεντρικό Μητρώο Πιστώσεων συζητήθηκε και στην Επιτροπή, χθες, η σύμφωνη γνώμη της Ευρωπαϊκής Κεντρικής Τράπεζας, καθώς και της Αρχής Προστασίας Δεδομένων Προσωπικού Χαρακτήρα, οι παρατηρήσεις των οποίων έχουν ενσωματωθεί στο σχέδιο νόμου. Άρα, το να ζητηθεί η σύμφωνη γνώμη της Ευρωπαϊκής Κεντρικής Τράπεζας είναι μια παράμετρος που δεν μπορεί να την προσπεράσει κανείς στο πλαίσιο αυτής της συζήτησης.

Η τέταρτη επισήμανση σε αυτό το νομοσχέδιο είναι η κατάθεση συμπληρωματικού προϋπολογισμού συνολικού ύψους 2,9 δισεκατομμυρίων ευρώ, με αύξηση των πιστώσεων του τακτικού προϋπολογισμού κατά 2,5 δισεκατομμύρια ευρώ και του προϋπολογισμού δημοσίων επενδύσεων κατά 200 εκατομμύρια ευρώ στο συγχρηματοδοτούμενο σκέλος και κατά 200 εκατομμύρια ευρώ στο εθνικό σκέλος. Πόροι που είναι απαραίτητοι να κατευθυνθούν στη στήριξη της κοινωνίας των πολιτών, με βάση τις εξαγγελίες, στις οποίες προχώρησε ο Πρωθυπουργός στη Διεθνή Έκθεση Θεσσαλονίκης. Άρα, αυτόματα παίρνει σάρκα και οστά αυτή η ανακοίνωση από τον κ. Πρωθυπουργό. Όπως είναι γνωστό, συγκεκριμένα, 1,7 δισεκατομμύρια ευρώ θα διατεθούν για την επιδότηση της κατανάλωσης στο ηλεκτρικό ρεύμα για το 2022, 500 εκατομμύρια ευρώ θα διατεθούν για το επίδομα Δεκεμβρίου για τους ευάλωτους πολίτες, 300 εκατομμύρια ευρώ αντιπροσωπεύει το επίδομα θέρμανσης, 140 εκατομμύρια ευρώ θα διατεθούν, για να καλυφθούν οι ανάγκες από την αύξηση των δικαιούχων του «Εξοικονομώ» και 149 εκατομμύρια ευρώ για την στήριξη αγροτικών κτηνοτρόφων, ενώ υπάρχουν και υπόλοιπα κονδύλια, που αφορούν στις υπόλοιπες δράσεις.

Θεωρώ, επίσης, ότι στο νομοσχέδιο έχουν ενταχθεί διατάξεις που δίνουν λύσεις σε πραγματικά προβλήματα, κ. Πρόεδρε, όπως η οριστική επίλυση του προβλήματος που αντιμετωπίζουν οι κάτοικοι ακριτικών νησιών, όπως το Αγαθονήσι, οι Αρκοί, το Μαράθι, το Καστελόριζο, η Ψέριμος και η Σαρία. Επιτρέψτε μου, για άλλη μια φορά, να αναφερθώ στις δημόσιες εκτάσεις που τους είχαν παραχωρηθεί κατά κυριότητα με αποφάσεις του 1996, με καταβολή συμβολικού τιμήματος για γεωπολιτικούς, κοινωνικούς, αλλά και εθνικούς λόγους, τις οποίες διεκδικούσε το Δημόσιο με αγωγές και, τώρα, με τις διατάξεις του νομοσχεδίου, κατοχυρώνονται, πλέον, οι ιδιοκτησίες των πολιτών σε μια ευαίσθητη εθνικά γεωγραφική περιοχή, σε μια ευαίσθητη περιοχή που δίνεται μια ανάσα για την προοπτική για την ανάπτυξη, αλλά και την κοινωνική συνοχή που χρειάζεται η κοινωνία, για να παραμείνουν και οι κάτοικοι στην περιοχή, αλλά και να δώσουν και το στίγμα της επόμενης γενιάς.

Δεύτερη, πολύ σημαντική διάταξη, που δίνει λύσεις σε πραγματικά προβλήματα, είναι η απλοποίηση των διαδικασιών για την επιτάχυνση της προκαταβολής της επιχορήγησης για ζημιές από θεομηνίες σε φυτικά μέσα παραγωγής και εγκαταστάσεις.

Τρίτη διάταξη, που δίνει ανάσα σε προβλήματα, είναι η παράταση έως 31 Μαΐου του 2023 για την καταβολή και αναστολή είσπραξης βεβαιωμένων οφειλών στο Δημόσιο για τις επιχειρήσεις που έχουν πληγεί από τον πόλεμο στην Ουκρανία .

Τέταρτη διάταξη είναι η παραχώρηση ακινήτων του Δημοσίου στον Δήμο Ελευσίνας για τις ανάγκες της πολιτιστικής πρωτεύουσας, όπως και οι παραχωρήσεις στην περιοχή του Αγίου Κοσμά σε όμορους Δήμους για τη δραστηριότητα που χρειάζονται και οι ίδιοι οι πολίτες της περιοχής.

Πέμπτη διάταξη είναι η απαλλαγή από τον ΦΠΑ των δωρεών που πραγματοποιούνται από την ανέγερση του Μουσείου Ολοκαυτώματος.

Έκτων, η διάταξη που λύνει παθογένειες και προβλήματα είναι η διευκόλυνση της υλοποίησης του έργου που αναβαθμίζει την περιοχή του πρώην εργοστασίου ΠΥΡΚΑΛ, με τον ορισμό του Υπουργείου Οικονομικών ως αναθέτουσας αρχής.

Κυρίες και κύριοι συνάδελφοι, στον επίλογό μου θέλω να καταθέσω, για άλλη μια φορά, την αναφορά μου, όπως είχα πει και στην τοποθέτησή μου σε σχέση με τη νομοθετική διαδικασία, που δεν αποτελεί ευθύνη μόνο της Κυβέρνησης, αλλά αφορά και την Αντιπολίτευση. Απαιτεί την κατάθεση εποικοδομητικών προτάσεων και η Κυβέρνηση έχει συγκεκριμένες προτεραιότητες. Απευθύνεται στην κοινωνία, στηρίζει την κοινωνία με συγκεκριμένες πολιτικές, με συγκεκριμένα μέτρα και, παράλληλα, προσαρμόζει βέλτιστες διεθνείς πρακτικές στη λειτουργία των Ανωνύμων Εταιρειών του Δημοσίου, αλλά και σε νέους θεσμούς και καινοτομίες, όπως είναι η Ανεξάρτητη Αρχή Πιστοληπτικής Αξιολόγησης και το Κεντρικό Μητρώο Πιστώσεων, που στοχεύουν στην ενίσχυση της οικονομίας, αλλά και της αναπτυξιακής διαδικασίας. Είναι δεδομένη η στήριξη της Νέας Δημοκρατίας στην κυβερνητική πρωτοβουλία με αυτό το νομοσχέδιο, σε αυτήν τη νομοθετική πρωτοβουλία της Κυβέρνησης. Νομίζω ότι σε αυτήν την ευκαιρία που έχουμε και σήμερα θα ακούσουμε και συναδέλφους από τα άλλα κόμματα να στηρίξουν, αν όχι στο σύνολό τους, τις προτάσεις της Κυβέρνησης, ένα μεγάλο μέρος αυτών των πρωτοβουλιών, που αποτελεί μεταρρυθμιστικό πρόσημο σε αυτήν την προσπάθεια που έχει ανάγκη η ίδια η κοινωνία.

Κύριε Πρόεδρε, σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ τον κύριο Κόνσολα.

Το λόγο έχει ο κ. Παππάς.

**ΝΙΚΟΛΑΟΣ ΠΑΠΠΑΣ (Εισηγητής της Μειοψηφίας):** Ευχαριστώ πάρα πολύ, κύριε Πρόεδρε.

Έχει προηγηθεί μία συζήτηση, η οποία θα έπρεπε να μας έχει κάνει όλους σοφότερους και μιλώ, κυρίως, για τη συνεδρίαση όπου είχαμε την ακρόαση Φορέων. Και στην ακρόαση Φορέων ακούστηκαν πράγματα τα οποία θα έπρεπε να προκαλέσουν τα αντανακλαστικά της Κυβέρνησης, πράγμα που δεν το έχουμε δει μέχρι στιγμής και ελπίζουμε, είτε στη συνεδρίαση μας εδώ, είτε στην Ολομέλεια να ακούσουμε κάποιες πειστικές απαντήσεις. Είναι απολύτως προφανές ότι με το παρόν νομοσχέδιο θεμελιώνονται θύλακες αδιαφάνειας, η οποία καταστρατηγείται και αναζητείται και η θετική επίδραση υπέρ των συμφερόντων των πολιτών.

Έχουμε, μέχρι τώρα, μια εκκωφαντική σιωπή της Κυβέρνησης σε σχέση με το τεράστιο πρόβλημα των υπερχρεωμένων νοικοκυριών και των επιχειρήσεων. Ρωτήσαμε, χθες, και τον κ. Βεσυρόπουλο και τον κ. Υπουργό, εάν πιστεύουν ότι το συγκεκριμένο νομοσχέδιο θα αυξήσει ή θα μειώσει το ποσοστό των φερέγγυων νοικοκυριών και επιχειρήσεων. Έχουμε ένα θεμελιακό πρόβλημα στην ελληνική οικονομία, το ελληνικό τραπεζικό σύστημα θεωρεί, καταγράφει, κατατάσσει, ως μη φερέγγυα τα νοικοκυριά και τις επιχειρήσεις και δεν μπορεί να επιτελέσει τον ρόλο του. Και ρωτάμε πάρα πολύ απλά, αν η εκτίμησή σας είναι ότι το συγκεκριμένο νομοθέτημα την κατάσταση αυτή θα τη βελτιώσει. Ρωτήσαμε και χθες κι ο κ. Σταϊκούρας μας είπε ότι είναι μια μεσοπρόθεσμη - μακροπρόθεσμη μεταρρύθμιση, η οποία όταν επανέλθει η οικονομία στα καλά της και υπάρξει η αποχρέωση νοικοκυριών και επιχειρήσεων θα μπορέσει να διευκολύνει τη διαφάνεια. Διότι, τότε, ο πιστωτής και ο δανειζόμενος θα έχουν συμμετρική πληροφόρηση για τις δυνατότητες δανειοδότησης και δε θα απορρίπτονται αιτήσεις δανείων, επειδή δεν υπάρχει καλή πληροφόρηση για το προφίλ του δανειολήπτη. Και, βεβαίως, δεν θα δίνονται υπέρογκα δάνεια, εκεί όπου δανειολήπτης δεν θα έπρεπε να τα λαμβάνει.

Αυτή είναι μία ανάλυση η οποία αφορά τη θεωρία και πολύ φοβάμαι ότι το κούμπωμα του συγκεκριμένου νομοσχεδίου στην παρούσα κατάσταση θα έχει πάρα πολύ αρνητικές επιπτώσεις, διότι είναι προφανές για εμάς. Περιμένουμε να ακούσουμε αντεπιχείρημα. Δεν έχουμε ακούσει μέχρι στιγμής.

Υπάρχει η δημιουργία ενός νέου κύματος εισόδου στον «Τειρεσία», νέα ομάδα αφερέγγυων, κατά τις Τράπεζες, νοικοκυριών και επιχειρήσεων. Δε θεωρούμε ότι πρέπει να είναι αυτή η κατάσταση. Η Πολιτεία πρέπει να είναι αρωγός κι όχι τιμωρός. Αναμένουμε απαντήσεις σε σχέση με τις εκτιμήσεις σας για το «εάν θα βελτιωθεί η κατάσταση αφερεγγυότητας ή θα πάει επί τα χείρω».

Έχουμε αναδείξει -κι αναδείχθηκε και χθες στη συζήτηση- το πρόβλημα των παρεκκλίσεων από τον ν. 4412/2016. Νομίζω ότι έγινε μια παρέμβαση κι από τους εκπροσώπους της Ε.Α.Α.ΔΗ.ΣΥ, η οποία θα έπρεπε να προκαλέσει και την αντίδραση της Κυβέρνησης ή να δοθούν εξηγήσεις ή να θεραπευτούν τα ζητήματα, τα οποία με πάρα πολύ μεγάλη έμφαση ανέδειξαν οι εκπρόσωποι της Ε.Α.Α.ΔΗ.ΣΥ. Δεν το ακούσαμε αυτό, δυστυχώς.

Θέλω να σας πω και το εξής. Ο πλήρης τίτλος του 4412 δεν αφορά μόνο τις δημόσιες συμβάσεις. Δεν λέει ότι «είναι ο νόμος για τις δημόσιες συμβάσεις, απλώς», λέει ότι «είναι και η προσαρμογή στις Οδηγίες 2014/24/ΕΕ και 2014/25/ΕΕ». Συνεπώς, δεν μπορεί να φέρνετε στη Βουλή άλλη μια παρέκκλιση από τον ν. 4412, τον οποίο, ειρήσθω εν παρόδω, πριν από λίγους μήνες αλλάξετε. Εδώ, έρχεστε και φέρνετε σωρηδόν μια γενικευμένη παρέκκλιση από τον 4412 και λέτε ότι είναι και με την επιφύλαξη της ευρωπαϊκής νομοθεσίας και των Κανονισμών. Δεν γίνεται. Ο 4412 είναι προσαρμογή στα προβλεπόμενα από τις σχετικές Οδηγίες 2014/24/ΕΕ και 2014/25/ΕΕ.

Εδώ, είναι προφανές ότι θα έχουμε θύλακες αδιαφάνειας. Ρωτήσαμε, επίσης χθες, ποιο θα είναι το ύψος των απευθείας αναθέσεων. Θέλουμε μια απάντηση. Τι θεωρείτε; Δεν μας είπαν κι από το Υπερταμείο τίποτα, δεν μας κάνανε σοφότερους. Αφού μας κάνανε την τιμή, βέβαια, να καθίσουν σε όλη τη συνεδρίαση, δεν μας κάνανε σοφότερους. Εδώ, υπάρχουν ζητήματα πάρα πολύ σοβαρά.

Έχουμε αναδείξει στη διάρκεια της συζήτησης κι άλλα ζητήματα, όπως το ότι οι δείκτες οι οποίοι τίθενται για τις Α.Ε. του Δημοσίου είναι δείκτες, οι οποίοι σε πολλές περιπτώσεις μπορεί να μην είναι επαρκείς ή κατάλληλοι, ακριβώς, για να βελτιστοποιήσουν τη λειτουργία τους προς όφελος του δημοσίου συμφέροντος.

Υπάρχει, επίσης, ζήτημα για τη μεγάλη διάρκεια της θητείας Εσωτερικού Ελεγκτή. Είναι πλείστα τα παραδείγματα, στα οποία ο Εσωτερικός Ελεγκτής κώφευσε ή δια της σιωπής του νομιμοποίησε πρακτικές, οι οποίες απέχουν έτη φωτός από -αυτό που κανείς θα έλεγε- «βέλτιστη εταιρική διακυβέρνηση». Συνεπώς, οι συνθήκες μονιμότητας ενός Εσωτερικού Ελεγκτή, μάλλον, επιτείνουν τις ανησυχίες της συνέργειας μεταξύ ελεγκτή κι ελεγχόμενου.

Είναι προφανές ότι εδώ υπάρχει μια προσπάθεια να δημιουργηθούν θύλακες συνέχισης της άσκησης πολιτικής που εφαρμόζεται αυτήν τη στιγμή σε περίπτωση πολιτικής αλλαγής. Γι΄ αυτό μας κάνει κι εντύπωση ότι η Α.Ε. του Δημοσίου ούτε καν δελτίο ειδήσεων δεν υποχρεούνται τις περισσότερες φορές να εκδίδουν για την Πολιτική Ηγεσία του Υπουργείου Οικονομικών σε σχέση με τη στρατηγική τους, τα επιχειρησιακά τους πλάνα και την κατάσταση τους.

Έτερο ζήτημα είναι το ζήτημα των προσλήψεων και του ΑΣΕΠ. Ενώ είμαστε σε προεκλογική περίοδο καθαρά, αντιλαμβάνεστε ότι οι ανησυχίες και οι υποψίες για το «τι θα γίνεται», «τι θα λέγεται» και «πώς θα λειτουργήσει αυτό» είναι κάτι το οποίο θα μεγενθύνεται. Οι νέες συμβάσεις δεν θα έχουν την προστασία των Συλλογικών Συμβάσεων Εργασίας ή των Κανονισμών Εργασίας που μπορεί να ισχύουν το χρόνο πρόσληψης, αλλά θα διέπονται από τους νόμους, τους οποίους εσείς μετά την αλλαγή του 2019 φέρατε στη Βουλή, για τα εργασιακά.

Επιτρέψτε μου να έρθω στο ζήτημα των ΚΤΕΛ. Φέρνετε μία ρύθμιση, αφού το Ελεγκτικό Συνέδριο απέρριψε με κρότο την παράταση της Σύμβασης με τα ΚΤΕΛ, διότι τρία χρόνια δεν έχετε προμηθευτεί λεωφορεία,- αυτό δεν αφορά εσάς, κύριε Σταϊκούρα, αφορά το Υπουργείο Υποδομών- δεν έχει γίνει προμήθεια νέων λεωφορείων. Εδώ, βρέθηκε έτοιμος διαγωνισμός από τη δική μας διακυβέρνηση, υπάρχει μία Σύμβαση με τα ΚΤΕΛ, μία έμμεση ιδιωτικοποίηση του μεταφορικού έργου, η οποία είναι επαναλαμβανόμενη, έρχεται το Ελεγκτικό Συνέδριο και σας λέει δεν μπορείτε να συνεχίσετε και φέρνετε νέα ρύθμιση για την παράταση αυτής της κατάστασης. Νομίζω ότι εδώ πέρα χρειάζονται απαντήσεις.

Υπάρχει και το ζήτημα της ΠΥΡΚΑΛ. Εκεί πέρα, πρόκειται για ένα έργο που είναι προφανές ότι οι εμπνευστές τους δεν έχουν αίσθηση το τι θα σημαίνει αυτό για την επιβάρυνση της περιοχής. Μιλάμε για τεράστιους φόρτους, οι οποίοι, πραγματικά, θα επιβαρύνουν και τη ζωή των πολιτών σε αυτήν την περιοχή της Νότιας Αθήνας.

Καθορίζονται, επίσης, θέματα εφαρμογής του ηλεκτρονικού τιμολογίου για το Δημόσιο. Δεν έχετε, όμως, προετοιμάσει το Δημόσιο για την αγορά για την εφαρμογή του. Ούτε έχουν καθοριστεί λεπτομέρειες που θα επιτρέψουν στην Ανεξάρτητη Αρχή Δημοσίων Συμβάσεων να βελτιώσει τα πρότυπα της. Φαίνεται ότι η έγνοια εδώ είναι να παρακαμφθούν οι κανονισμοί προμηθειών κι όχι να εκσυγχρονιστούν.

Σε ό,τι αφορά το Μητρώο Πιστώσεων, η Ελληνική Ένωση Προστασίας Προσωπικών Δεδομένων και Ιδιωτικότητας ζητά την προσθήκη υποχρέωσης δημόσιας ανάρτησης των συμβάσεων του Μητρώου Πιστώσεων με τα Πιστωτικά Ιδρύματα, καθώς η δημόσια ενημέρωση αποτελεί εφαρμογή της αρχής διαφάνειας του Γενικού Κανονισμού Προσωπικών Δεδομένων (GDPR).

Επικαλείστε, κυρίες και κύριοι της Κυβέρνησης, διαρκώς έκτακτες ανάγκες και, με βάση αυτές τις έκτακτες ανάγκες, εμείς τα υπολογίζουμε γύρω στα 7,5 δις απευθείας αναθέσεις και έκτακτες στιγμές. Σας είπαμε κι από την 1η συνεδρίαση ότι θα θέλαμε μια αιτιολόγηση, μία τεκμηρίωση η οποία δε φαίνεται, κύριε Υπουργέ, στην Αιτιολογική Έκθεση για τον λόγο για τον οποίον αποφασίζετε παρέκκλιση από τον ν. 4412. Κοιτάξαμε την Εισηγητική Έκθεση, όπου γίνεται, απλώς, μία αναφορά στο τι κάνει το συγκεκριμένο άρθρο, όπου παρεκκλίνει από τον νόμο για τις Δημόσιες Συμβάσεις. Καμία αιτιολόγηση δεν υπάρχει. Μία τεκμηρίωση από τη δική σας μεριά, το να κομίσετε κάποια επιχειρήματα για διάλογο μέσα στην Εθνική Αντιπροσωπεία, νομίζω, θα βελτίωνε και το επίπεδο της αντιπαράθεσης και του διαλόγου. Θα θέλαμε, πραγματικά, να το ακούσουμε: Ποιος είναι ο λόγος, η έκτακτη κατάσταση, που σας κάνει να κάνετε μία «σκούπα» στις επιχειρήσεις του Δημοσίου και να πείτε ότι όλες αυτές μαζί οι επιχειρήσεις θα παρεκκλίνουν από το ν. 4412. Ποια είναι η έκτακτη συνθήκη; Σταματάω εδώ.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ, τον κύριο Παππά.

Να πω, στο σημείο αυτό, ότι ο κ. Σκανδαλίδης έχει δηλώσει «επιφύλαξη» επί των άρθρων.

Το λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του ΚΚΕ):** Ευχαριστώ πολύ, κύριε Πρόεδρε.

Είναι πολλές οι διατάξεις του σχεδίου νόμου, φαινομενικά ετερόκλητες, αλλά έχουν μια κοινή βάση. Κι αυτή η κοινή βάση έχει να κάνει με την επιδίωξη προσαρμογής της ελληνικής οικονομίας στις απαιτήσεις των καιρών της Ε.Ε. και των μονοπωλίων. Αφορούν τροποποιήσεις διατάξεων, αλλά και επιτάχυνση- κυρίως την επιτάχυνση- των επενδυτικών διαδικασιών προς όφελος των επιχειρηματικών ομίλων στην «πράσινη» επέλαση.

Τέτοιες διατάξεις επέλασης -στην κυριολεξία- του κεφαλαίου είναι το άρθρο 124, που αφορά την εμπορευματοποίηση των χώρων του πρώην εργοστασίου της ΠΥΡΚΑΛ. Πρόκειται για έναν από τους τελευταίους εναπομείναντες ελεύθερους χώρους του λεκανοπεδίου της Αττικής και μπαίνει στο στόχαστρο της αξιοποίησης από επενδυτικούς ομίλους στο όνομα της «πράσινης μετάβασης», αξιοποιώντας όλους τους αντιπεριβαλλοντικούς νόμους και της Κυβέρνησης της Ν.Δ. και της προηγούμενης Κυβέρνησης του ΣΥΡΙΖΑ. Εμείς, ως Κ.Κ.Ε., είμαστε συνολικά αντίθετοι με το σχέδιο μεταφοράς στην ΠΥΡΚΑΛ των εννέα Υπουργείων και λοιπών Οργανισμών. Κατά συνέπεια, είμαστε αντίθετοι και στο ποιος θα αναθέτει τα έργα.

Με το ειδικό χωροταξικό σχέδιο, που αλλάζει τις χρήσεις γης και τους όρους δόμησης, θα στρωθεί το έδαφος πάνω στο οποίο θα δρομολογηθεί η παράδοση της έκτασης, που καλύπτει το 20% της περιοχής του Υμηττού στον ή στους επιχειρηματικούς ομίλους που θα αναλάβουν την κατασκευή, συντήρηση και διαχείριση του έργου με σύμπραξη δημοσίου και ιδιωτικού τομέα (ΣΔΙΤ), αποκομίζοντας κέρδη από την εκμετάλλευση των μελλοντικών εγκαταστάσεων.

Έχουμε εκφραστεί, ως Κ.Κ.Ε., με τεκμηριωμένες θέσεις για την ανάγκη δημιουργίας ελεύθερων χώρων, χώρων πρασίνου, αναψυχής, κοινωνικών δραστηριοτήτων και κατάλληλων υποδομών που αφορούν σχολεία, νοσοκομεία κι άλλα.

Στη διάταξη του άρθρου 132, που αφορά την ρύθμιση θεμάτων Εκκλησίας της Ελλάδας. Κατά την άποψή μας, διευκολύνει την επιτάχυνση της εμπορευματοποίησης της όποιας εκκλησιαστικής περιουσίας, που πολλές φορές αμφισβητείται και η κυριότητά της, αλλά και της ρευστοποίησης της, κατοχυρώνοντας και αναβαθμίζοντας το ρόλο της κύριας Ιεράς Μονής στις όποιες συναλλαγές. Ήδη, υπάρχουν μονές που έχουν πουλήσει σε ιδιώτες και, μάλιστα, υπάρχει τελευταία ένας όμιλος που έχει αγοράσει 2 δάση, μεταξύ των οποίων το ένα από Μονή με έδρα την Κεντρική Ελλάδα και έδρα της εταιρείας στον Νομό Αττικής.

Στις διατάξεις που αφορούν τον πρωτογενή τομέα, στα άρθρα 130 και 138, που αφορούν τη χορήγηση των ενισχύσεων του Αναπτυξιακού Νόμου σε τομείς της γεωργίας, αλιείας και υδατοκαλλιέργειας. Κανένα όφελος δεν πρόκειται να δουν οι γεωργοί από αυτές τις ενισχύσεις. Αντίθετα, πιο δυνατές θα βγουν οι μεγάλες καπιταλιστικές επιχειρήσεις, όπως αυτές του κλάδου της υδατοκαλλιέργειας. Οι βιοπαλαιστές αγρότες θα βρεθούν σε ακόμα χειρότερη θέση, λόγω του ανταγωνισμού τους με τις μεγάλες επιχειρήσεις, αγροτικές, μεταποιητικές και εμπορικές, που θα ευνοηθούν από τις επιχειρήσεις των επενδυτικών τους σχεδίων. Παράλληλα, θα κληθούν να πληρώσουν βαρύ το μάρμαρο των συγκεκριμένων δαπανών μέσω της συμβολής τους στα έσοδα του Κρατικού Προϋπολογισμού με άμεσους και έμμεσους φόρους, τα οποία σε ποσοστό άνω του 90% βαραίνουν τα λαϊκά στρώματα. Το μάρμαρο αυτής της ανάπτυξης το πληρώνουν βαριά οι αγρότες, όπως με την τιμή του ρεύματος, τις τεράστιες ανατιμήσεις σε λιπάσματα, φυτοφάρμακα, ζωοτροφές, στο πετρέλαιο και ούτω καθεξής.

Στα άρθρα 135, 136 και 137, που αφορούν ρυθμίσεις επιχορηγήσεων σε αγρότες. Το άρθρο 135 προβλέπει τη χορήγηση προκαταβολών της κρατικής αρωγής στους μη κατά κύριο επάγγελμα αγρότες. Το άρθρο 136 ορίζει τους δικαιούχους επιχορήγησης και το άρθρο 137 αφορά τις επιχειρήσεις που εντάσσονται στην κρατική αρωγή, κατοχυρώνοντας αλλαγές σχετικά με τη ρύθμιση ειδικότερων θεμάτων, τους όρους, τις προϋποθέσεις και τη διαδικασία επιχορήγησης που έχουν γίνει σε εταιρείες από το 2020, δηλαδή έχουν επιβάλει αναδρομική ισχύ.

Η ουσία, όμως, είναι η εξής, αυτών των διατάξεων, των άρθρων 135, 136 και 137. Πρώτον, μπορεί να προβλέπει τη χορήγηση προκαταβολών της κρατικής αρωγής στους μη κατά κύριο επάγγελμα αγρότες. Όμως, παραμένει το μεγάλο πρόβλημα, ότι οι μη κατά κύριο επάγγελμα παίρνουν πετσοκομμένη την κρατική αρωγή, καθώς το ύψος της αποζημίωσης που λαμβάνουν μπορεί να φτάνει μόνο μέχρι το 50% της αποζημίωσης που λαμβάνουν οι κατά κύριο επάγγελμα αγρότες, ενώ αυτή η αποζημίωση δεν είναι πάντα εξασφαλισμένη, καθώς δίνεται μετά από ειδική απόφαση. Δεύτερον, την ώρα που στους μη κατά κύριο επάγγελμα αγρότες πετσοκόβεται η κρατική αρωγή, τα νομικά πρόσωπα-επιχειρήσεις την παίρνουν ολόκληρη. Δηλαδή, εξομοιώνονται με κατά κύριο επάγγελμα αγρότες. Δηλαδή, κόβουν φτωχούς ετεροαπασχολούμενους καλλιεργητές, που συμπληρώνουν εισόδημα από αγροτική δραστηριότητα και ενισχύουν επιχειρηματίες που ανάμεσα στις διάφορες επιχειρήσεις που κατέχουν μπορεί να έχουν και μία αγροτική εταιρεία. Θεωρούμε ότι είναι απαράδεκτη η διάταξη.

Η Κυβέρνηση είναι φανερό ότι κινείται στις ράγες της κοινής αγροτικής πολιτικής της Ευρωπαϊκής Ένωσης και των δημοσιονομικών περιθωρίων της καπιταλιστικής ανάπτυξης. Τα θύματα της Ευρωπαϊκής Ένωσης, αυτής των καρτέλ και των βιομηχάνων, είναι οι βιοπαλαιστές αγρότες, που δεν έχουν να περιμένουν τίποτα από αυτήν την πολιτική, η οποία υπηρετεί τον μονόδρομο της κερδοφορίας των μονοπωλιακών ομίλων.

Την περίοδο αυτή πλήττονται βαριά οι κτηνοτρόφοι λόγω της ακρίβειας στις ζωοτροφές, με εμφανείς τις επιπτώσεις που έχει αυτό, τόσο στην επιβίωση του κτηνοτρόφου, όσο και στις τιμές των γαλακτοκομικών προϊόντων και κρέατος για τη λαϊκή κατανάλωση.

Πλήττονται, επίσης, οι αμπελουργοί από την ολική καταστροφή που έχουν υποστεί από τις έντονες βροχοπτώσεις σε επιτραπέζια και σταφίδακαι είναι εξοργισμένοι για τα ψίχουλα που δίνει ο ΕΛ.Γ.Α., αλλά και για τη συμπεριφορά όλων των Κυβερνήσεων να διατηρούν έναν Οργανισμό που τρώει -στην κυριολεξία- τα χρήματα των παραγωγών, χωρίς να αποζημιώνει. Κι όμως, η Κυβέρνηση επικαλείται τις αντοχές της οικονομίας, τις δεσμεύσεις της κοινής αγροτικής πολιτικής και την ελεύθερη αγορά, για να δηλώσει μετά, τη στήριξη στις μεγάλες αγροτικές εκμεταλλεύσεις.

Εμείς θεωρούμε ότι πρέπει να αλλάξει ο κανονισμός του ΕΛ.Γ.Α., ώστε να ασφαλίζει και να αποζημιώνει την παραγωγή και το κεφάλαιο από όλες τις φυσικές καταστροφές και νόσους στο 100%, με επαρκή κρατική χρηματοδότηση. Πρέπει να σταματήσει η ασυδοσία των εμπόρων, να επιβληθούν κατώτατες εγγυημένες τιμές στα προϊόντα, οι οποίες να ανταποκρίνονται στο κόστος παραγωγής και να διασφαλίζουν εισόδημα επιβίωσης και μείωση του κόστους παραγωγής.

Θα πρέπει να καταργηθεί ο ΦΠΑ στα αγροτικά εφόδια, να θεσπιστεί αφορολόγητο πετρέλαιο, κατάργηση της ρήτρας αναπροσαρμογής και του χρηματιστηρίου ενέργειας, να επιδοτηθούν τα αγροεφόδια και οι ζωοτροφές, να καταργηθεί ο ΦΠΑ στα είδη πρώτης ανάγκης, θα πρέπει να επιδοτηθούν οι θαλάσσιες μεταφορές με απευθείας χρηματοδότηση στον παραγωγό κι όχι στους εφοπλιστές. Όπως, επίσης, η Κυβέρνηση σε αυτήν τη φάση, χωρίς καθυστέρηση, πρέπει να φροντίσει να προχωρήσει ο νέος κύκλος ψεκασμών αντιμετώπισης του δάκου, για να σωθεί η φετινή ελαιοπαραγωγή.

Τα μέτρα που εξαγγέλθηκαν στη Διεθνή Έκθεση Θεσσαλονίκης, ανεξάρτητα από τον τρόπο που θα τα εξειδικεύσει το Υπουργείο, όπως κι όλα τα μέχρι σήμερα μέτρα που έχει λάβει η Κυβέρνηση για τους αγρότες, δεν αντιμετωπίζουν το πρόβλημα της εκτόξευσης του κόστους παραγωγής. Από τα πεντέμισι δισεκατομμύρια, που είναι το πακέτο στήριξης, όπως είπε ο ίδιος ο Πρωθυπουργός, μόνο 150 εκατομμύρια θα πάνε στους αγρότες. Τα νούμερα δείχνουν ότι από αυτά έχει αποκλειστεί σημαντική μερίδα αγροτών ακόμα και κατά κύριο επάγγελμα.

Σήμερα, λοιπόν, είναι αναγκαία όσο ποτέ άλλοτε η ενίσχυση της οργάνωσης του αγώνα των παραγωγών για την επιβίωσή τους, έτσι ώστε να ανοίξει ένας, πραγματικά, ριζικά διαφορετικός δρόμος προς όφελός τους.

Σε σχέση με το άρθρο 162, που αφορά το προσωπικό που απασχολείται στα Προαναχωρησιακά Κέντρα Κράτησης Αλλοδαπών, ασκούμε κριτική για την κοροϊδία σε βάρος των εργαζομένων που ασκεί η Κυβέρνηση και αφορά όλες τις κατηγορίες, γιατρούς, νοσηλευτές, κοινωνικούς λειτουργούς που δουλεύουν σε Κέντρα Προσφύγων και Μεταναστών και σταθερά λαμβάνουν τον επιπλέον μισθό σε μηνιαία βάση κι όχι άπαξ ανά έτος, όπως τώρα ερμηνεύεται η διάταξη. Η καταβολή αυτή σταμάτησε πέρυσι και δημιούργησε μεγάλη αναστάτωση στους εργαζόμενους, οι οποίοι αντέδρασαν στην περικοπή με κινητοποιήσεις και διαμαρτυρίες.

Αντί να ικανοποιηθεί το αίτημά τους, για να συνεχιστεί η καταβολή του επιπλέον μισθού, λόγω των ειδικών συνθηκών της δουλειάς τους, τώρα γίνεται νόμος η περικοπή μέσω μιας δήθεν ερμηνευτικής διάταξης. Αρκεί να σκεφτεί κάποιος ή κάποια ότι πολλές φορές οι εργαζόμενοι αυτοί δουλεύουν μακριά από το σπίτι τους με ανύπαρκτες υποδομές. Η δήθεν αμφισημία, την οποία επικαλείται η Κυβέρνηση, είναι ψευδεπίγραφη, αφού το γράμμα του νόμου είναι σαφές και μιλάει για έναν επιπλέον μηνιαίο μισθό. Δεν υπάρχει αμφισημία, λοιπόν, αλλά η πολιτική βούληση της περικοπής. Το μεγάλο πρόβλημα, σε κάθε περίπτωση, παραμένει και αφορά τις ελαστικές εργασιακές σχέσεις, τις προσωρινές συμβάσεις, τις εργολαβίες και ενοικίασης εργαζομένων στα Κέντρα για πρόσφυγες και μετανάστες και σε όλα τα σχετικά προγράμματα. Εργασιακή ανασφάλεια και ομηρία για τους εργαζόμενους, υποτυπώδης προστασία για τους ξεριζωμένους.

Αυτή είναι η πολιτική που υπηρετεί κι η σημερινή, όπως κι οι προηγούμενες Κυβερνήσεις, με εργολαβίες αναθέσεις στη φύλαξη, στην καθαριότητα, στις τεχνικές υπηρεσίες και την εμπλοκή των Μ.Κ.Ο. και ιδιωτών στο προσφυγικό-μεταναστευτικό.

Αυτά, κύριε Πρόεδρε. Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ τον κύριο Συντυχάκη. Περνάμε στον Ειδικό Αγορητή της Ελληνικής Λύσης, κύριο Βιλιάρδο.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ):** Ευχαριστώ πολύ, κύριε Πρόεδρε.

Κύριε Υπουργέ, συνάδελφοι, θα ξεκινήσουμε με τη χθεσινή ερώτησή μας προς τον Υπουργό για τα κόκκινα ή μη εξυπηρετούμενα χρέη των Ελλήνων. Όπου, προφανώς, υπεκφεύγοντας μας απάντησε για το ιδιωτικό χρέος, συγκρίνοντάς το με ορισμένες άλλες χώρες, που μας είναι γνωστό πως είναι υψηλότερο ως προς το ΑΕΠ, αλλά όχι ως προς τα εισοδήματα, όπως πολύ καλά γνωρίζετε και εξυπηρετείτε.

Εκτός του ότι τώρα όλες αυτές οι χώρες δεν έχουν ταυτόχρονα υψηλό δημόσιο χρέος, που είναι κάτι εξαιρετικά σημαντικό για τη βιώσιμη ανάπτυξή τους, καθώς, επίσης, για την εξυπηρέτηση του ιδιωτικού χρέους. Το ερώτημά μας αφορούσε μόνο τα μη εξυπηρετούμενα ληξιπρόθεσμα χρέη, όπως στο Δημόσιο που υπερβαίνουν τα 112,5 δις, στις Τράπεζες τα 18,4 δις. στα τέλη του 2021, σημειώνοντας πως κοκκινίζουν ξανά ένα στα τρία δάνεια, στους Servicers που υπερβαίνουν τα 87,6 δις. στα τέλη του πρώτου τριμήνου και στα ασφαλιστικά ταμεία, στα οποία είναι πάνω από 43,5 δις.

Όλα αυτά τα νούμερα είναι, φυσικά, από δημοσιεύματα και δεν έχουμε ακριβή στοιχεία, αλλά περίπου αυτά είναι. Συνολικά, λοιπόν, φτάνουν στα 262 δισ., χωρίς τις επιβαρύνσεις, οπότε στο 145% του ΑΕΠ, περίπου, το 2021. Σε ποια άλλη χώρα ή πότε στην παγκόσμια ιστορία έχουν φτάσει σε αυτά τα ύψη;

Είναι κατάλληλη, λοιπόν, η χρονική στιγμή για τη δρομολόγηση του πλαισίου πιστοληπτικής ικανότητας; Όσον αφορά, τώρα, το ότι οι προβλέψεις του ήταν χαμηλότερες και συντηρητικές, αυτό αφορά μόνο τον ρυθμό ανάπτυξης, από τον οποίο, βέβαια, εξαρτώνται τα δημόσια έσοδα, ειδικά, επειδή δεν μειώθηκε αναλογικά ο ΦΠΑ, όπως σε άλλες χώρες, κάτι που θεωρούμε καταστροφικό, τόσο για τους πολίτες, όσο και για την καταπολέμηση του πληθωρισμού, ο οποίος, εάν είχε μειωθεί ο ΦΠΑ, προφανώς δεν θα ήταν σε αυτά τα ύψη.

Ο ρυθμός ανάπτυξης, όμως, αυξήθηκε συγκυριακά από τον πληθωρισμό, που όλοι γνωρίζουμε πως στηρίζει την ανάπτυξη. Προφανώς, είναι από πληθωρισμό του ΑΕΠ, δε μιλάμε γι’ αυτό το θέμα. Από τα τουριστικά έσοδα, που ήταν ανοδικά σε ολόκληρο τον Ευρωπαϊκό Νότο, λόγω της πανδημίας στο παρελθόν κι όχι μόνο στην Ελλάδα. Από τα χρήματα με τα οποία στηρίχθηκε η οικονομία μας, ύψους 29,5% του ΑΕΠ το 2020-2021 -το τέταρτο μεγαλύτερο πακέτο στον πλανήτη-, καθώς, επίσης, από τα φετινά ύψους 3,7% του ΑΕΠ και υψηλότερο στην Ευρωπαϊκή Ένωση, ενδεχομένως χωρίς τις ανακοινώσεις της Έκθεσης Θεσσαλονίκης (ΔΕΘ).

Εκτός του ότι είμαστε η μοναδική χώρα στον πλανήτη με σωρευτική μείωση του ΑΕΠ της, της τάξης του 25%, καθώς, επίσης, με πτώση του κατά κεφαλήν εισοδήματος της, κατά 22%, μεταξύ των ετών 2008 και 2021, όπως θα καταθέσουμε στα Πρακτικά. Ανάπτυξη, πάντως, που στηρίζεται στην κατανάλωση με δανεικά με δίδυμα ελλείμματα, είχαμε, επίσης, τη δεκαετία πριν το 2009, όπου κι ο τότε Υπουργός ισχυριζόταν πως η Ελλάδα ήταν οχυρωμένη οικονομικά, με τα γνωστά αποτελέσματα αργότερα.

Ενώ σήμερα η οικονομία μας είναι σε τρις χειρότερη θέση, συγκριτικά με τότε, με τρίδυμα χρέη κλπ. Όλες οι άλλες προβλέψεις, όπως, για παράδειγμα, σε σχέση με τον πληθωρισμό, δεν επιβεβαιώθηκαν, αφού στον Προϋπολογισμό, που ψηφίστηκε το Δεκέμβρη του 2021, έγραφε 0,6 % και, τελικά, διαμορφώθηκε στο 1,2%, διπλάσιο δηλαδή, ενώ για το 2022 αναφερόταν στο 0,8% και, τελικά, θα υπερβεί το 8% κατά μέσον όρο, οπότε το δεκαπλάσιο.

Το νούμερο ένα, πάντως, πρόβλημα της οικονομίας μας είναι το εμπορικό έλλειμμα, που μεταξύ άλλων μειώνει το ΑΕΠ, αφού είναι ο τέταρτος συντελεστής του, το οποίο εκτοξεύθηκε στα 20,6 δισεκατομμύρια το επτάμηνο από 12,5 δισ. το 2021 και έχοντας τα τουριστικά μας έσοδα ολόκληρης της χρονιάς, οπότε επηρεάζοντας αντίστοιχα το ισοζύγιο τρεχουσών συναλλαγών μας.

Ελπίζουμε να μην ισχυριστεί η Κυβέρνηση πως οφείλεται στις αυξημένες εισαγωγές ορυκτών καυσίμων λόγω της ανόδου των τιμών και του πολέμου της Ρωσίας, αφού μια σχετικά ανάλογη αύξηση παρουσίασαν και οι εξαγωγές των ορυκτών καυσίμων. Ειδικότερα, οι εισαγωγές τους στο επτάμηνο ήταν στα 16,87 δις, ενώ οι εξαγωγές μόνο των πετρελαιοειδών στα 11 δις. ή διπλάσιες από το 2021. Σε αυτές, άλλωστε, οφείλεται ένα μέρος της ανόδου των εξαγωγών μας.

Σε σχέση, δε, με την άνοδο των καταθέσεων, είναι μάλλον αρνητικό, παρά θετικό, όπως σίγουρα γνωρίζει ο Υπουργός. Δεν είναι, όμως, του παρόντος η ερμηνεία του. Εννοώ ότι δεν γίνονται επενδύσεις, ότι δόθηκαν σε ανθρώπους που δεν τις χρησιμοποίησαν όπως θα έπρεπε κλπ..

Όσον αφορά τον Υφυπουργό και το άρθρο 172, που πρέπει να αποσυρθεί, οι δικαιολογίες του δεν έπεισαν κανέναν, ενώ τα Μέσα Μαζικής Ενημέρωσης, όπως θα καταθέσουμε στα Πρακτικά, αναφέρονται σε έναν νομικό ελιγμό της Κυβέρνησης για την επαναφορά του τέλους χαρτοσήμου στα δάνεια μεταξύ επιχειρήσεων, που αποτελεί ένα χαράτσι και νέο φόρο. Φτάνει με τους φόρους.

Προφανώς, η Κυβέρνηση έχει κάτι εναντίον της μεσαίας τάξης και των μικρομεσαίων επιχειρήσεων, όπως έχουμε διαπιστώσει πολλές φορές. Μας διαβεβαίωσε, πάντως, ο Υπουργός και ελπίζω να μην το αναιρέσει τώρα, πως οι επιχειρήσεις επιτρέπεται να δίνουν άτοκα δάνεια και δεν θα επιβάλλεται σε αυτά χαρτόσημο. Μας το είπατε χθες. Μου είπατε ότι επιτρέπεται οι επιχειρήσεις να δίνουν άτοκα δάνεια, δεν υπάρχει κάποια νομοθεσία.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Είπα αυτό χθες; Σας είπα ότι δεν επιβάλλεται χαρτόσημο; Είπα ότι η συγκεκριμένη ρύθμιση αφορά τα έντοκα δάνεια.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ):** Κύριε Υπουργέ, επιτρέπεται ή δεν επιτρέπεται να δίνουν άτοκα δάνεια οι επιχειρήσεις;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Επιβάλλεται χαρτόσημο. Σε όλα τα δάνεια επιβάλλεται χαρτόσημο.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ):** Και στα άτοκα δάνεια; Χθες μου είπατε ότι μόνο στα έντοκα.

Κύριε Υπουργέ, σας ρώτησα ακριβώς και μου είπατε ποια νομοθεσία λέει ότι είναι υποχρεωτικό. Εγώ είπα χθες ότι απαγορεύεται κι ο Υπουργός μου είπε ποιος νόμος το λέει. Θα το δείτε στα Πρακτικά.

Στο νομοσχέδιο τώρα, για να μην επεκταθούμε περισσότερο στην αισιοδοξία του Υπουργού, που δεν τεκμαίρεται από πουθενά, όπως, άλλωστε, φάνηκε από την αξιολόγηση του Moody's**,** τοβασικότερο που δεν αναφέρεται στο θέμα της εισαγωγής πλαισίου πιστοληπτικής ικανότητας είναι το κόστος οργάνωσης και λειτουργίας του ολοκληρωμένου πληροφοριακού συστήματος στα άρθρα 51 έως 55. Τι σημαίνει, αλήθεια, στην παράγραφο 2 η κατά 10% αύξηση του αριθμού των πιστοποιητικών αξιολογήσεων; Ότι θα συμπληρωθεί σε δέκα χρόνια η βαθμολόγηση όλου του πληθυσμού; Τουλάχιστον, αυτό εμείς καταλάβαμε.

Στο άρθρο 50, στους ορισμούς, υπάρχει ασάφεια σχετικά με το πώς θα καθορισθεί η πιστοληπτική ικανότητα. Για παράδειγμα, τι σημαίνει η ικανότητα υποκειμένου δεδομένων οικονομικής συμπεριφοράς, το διαβάζω ακριβώς, για την ανάληψη και τήρηση οικονομικής υποχρέωσης έναντι των φορέων του δημοσίου τομέα; Εγώ τουλάχιστον δεν το κατάλαβα. Πως μετριέται, με κριτήριο τα περιουσιακά στοιχεία, με το μισθό σε σχέση με τα έξοδα, με το εάν είναι κανείς συνεπής στις πληρωμές και δεν έχει κόκκινα χρέη; Η ίδια ασάφεια, πάντως, διαπιστώνεται σχετικά με το πώς θα διενεργείται η πιστοληπτική βαθμολόγηση.

Στο άρθρο 52 πρόκειται ξεκάθαρα για τη συγκέντρωση των οφειλών των φυσικών προσώπων σε ένα αρχείο, όπου δημιουργείται για κάθε άτομο ένας φάκελος οφειλών. Προφανώς, έχουμε εδώ αντιρρήσεις σχετικά με τη διαχείριση τόσο σημαντικών προσωπικών δεδομένων από μία Ανεξάρτητη Αρχή.

Στο άρθρο 54 απλά και μόνο το γεγονός ότι έχουν πρόσβαση οι δικαστικές και εισαγγελικές αρχές στα δεδομένα δημιουργεί ανησυχία για τη διεκδίκηση αυτών των οφειλών μέσω της δικαστικής οδού.

Στο άρθρο 55 το θέμα είναι για πόσο καιρό λαμβάνονται υπόψη στη διαμόρφωση του σκορ, του πιστωτικού σκορ, ακόμη κι αν διατηρούνται 10 χρόνια. Στις Ηνωμένες Πολιτείες διαγράφονται και δεν λαμβάνονται υπόψιν μετά από κάποια χρόνια, αν δεν κάνω λάθος 5 χρόνια, έτσι ώστε οι πολίτες να έχουν μία δεύτερη ευκαιρία, ακόμη κι αν δεν έχουν πληρώσει. Από την άλλη πλευρά, θα πρέπει να διαγράφονται αμέσως τα στοιχεία στη περίπτωση που κάποιος πληρώνει, να μη μετρούν, δηλαδή, ως πιθανότητα υποτροπής.

Στο άρθρο 59, σε περίπτωση αντιρρήσεων ως προς την ορθότητα της πιστοληπτικής βαθμολόγησης, ο βαθμολογούμενος θα μπορεί να προσφύγει στο κατά τόπον αρμόδιο Δικαστικό Εφετείο, κάτι που δεν θεωρούμε καθόλου εύκολο και μάλλον κοροϊδία.

Στο άρθρο 61 θα πρέπει τα δεδομένα που ανταλλάσσονται για στατιστική επεξεργασία να είναι ανώνυμα, ενώ στο άρθρο 63 υπάρχουν αόριστες προδιαγραφές ως προς την ακεραιότητα και την ικανότητα των ατόμων που θα επεξεργάζονται τα δεδομένα.

Στο άρθρο 65 είμαστε, γενικότερα, αρνητικοί με τις εξουσιοδοτήσεις, ενώ δεν συμφωνούμε σχετικά με το ότι εξειδικεύονται με Κοινή Υπουργική Απόφαση οι κανόνες που διέπουν τις συμβάσεις της Αρχής και των φορέων του ιδιωτικού τομέα, στην παράγραφο 5, για ανταλλαγή στοιχείων. Εκτός του ότι δεν είναι σωστό, το θεωρούμε επικίνδυνο, όπως έχει διαπιστωθεί από άλλες περιπτώσεις διαρροής προσωπικών δεδομένων.

Στο άρθρο 75, λαμβανομένου υπόψη συνδυαστικά ότι ο εκάστοτε Υπουργός Οικονομικών επιλέγει ανέλεγκτα από τον κατάλογο της Επιτροπής με την παράγραφο 4 και του γεγονότος πως η Επιτροπή Θεσμών και Διαφάνειας αποτελείται κατά πλειοψηφία από κυβερνητικούς βουλευτές, επί της ουσίας πρόκειται για έναν κυβερνητικό διορισμό, με επίφαση νομιμότητας και δημοκρατικής έκφρασης. Κάτι που, επιπλέον, καθιστά άχρηστη την όλη προεργασία της Ανεξάρτητης Επιτροπής, που αποτελείται από άτομα εγνωσμένου κύρους. Με απλά λόγια, είναι σαν να δίνεται λευκή επιταγή στην εκάστοτε Κυβέρνηση, κάτι που μας βρίσκει αντίθετους.

Στο άρθρο 81 προτείνουμε η οποιαδήποτε παραβίαση της αρχής της εμπιστευτικότητας, ειδικά για την επίτευξη προσωπικού οφέλους να επισύρει την οριστική απόλυση, ενώ θεωρούμε αστείο το άρθρο 102, που προβλέπει ότι αρμόδιος για την άσκηση ποινικής δίωξης στα ανώτερα στελέχη της αρχής είναι ο ίδιος Υπουργός Οικονομικών, ο οποίος τους τοποθέτησε στην παράγραφο 4.

Στο άρθρο 117 θεωρούμε υπερβολικό το ότι ο οποιοσδήποτε πιστωτής θα έχει πρόσβαση στα δεδομένα οικονομικής συμπεριφοράς του οφειλέτη του, ειδικά όταν πρόκειται για πιστωτές αμφιβόλου χαρακτήρα, όπως για εμάς είναι οι περισσότερες εισπρακτικές εταιρείες, οι οποίες παραβιάζουν σημαντικά συνταγματικά δικαιώματα και προσωπικά δεδομένα ιδιαίτερης σημασίας, προκειμένου ακόμη και να εκβιάσουν.

Στο άρθρο 119 τι περιλαμβάνει η πιστωτική έκθεση στην παράγραφο 5; Θα πρέπει να υπάρχει τυποποιημένη έκθεση κι όχι πρόσβαση σε πρωτογενή στοιχεία. Πως έχουμε εμπιστοσύνη ότι τα στοιχεία θα χρησιμοποιηθούν μόνο για πιστώσεις και με ηθικό τρόπο; Τι κυρώσεις και τι επίβλεψη θα υπάρχουν;

Στο άρθρο 122 δίνονται απαράδεκτα πολλές εξουσίες στη μη δημόσια Τράπεζα της Ελλάδος, για να καθορίζει πολλές παραμέτρους του συστήματος βαθμολόγησης, όπως το περιεχόμενο της έκθεσης, τη μέθοδο επεξεργασίας, τις χρεώσεις κλπ. Στον συμπληρωματικό Κρατικό Προϋπολογισμό, που δεν πρόκειται να είναι επαρκής, έχουμε ήδη αναφερθεί, υπενθυμίζοντας πως είχαμε τονίσει από πέρυσι ότι ο Προϋπολογισμός του 2022 ήταν για τα σκουπίδια, όπως φάνηκε μεταξύ άλλων από τις προβλέψεις για τον πληθωρισμό. Ο Υφυπουργός, πάντως, είπε πως έχουν δοθεί 13,2 δισ. ενισχύσεις το 2022, όπου τα 10,6 δισ. αφορούν το κόστος επιδότησης ρεύματος, εκ των οποίων τα 4,1 δισ. στα νοικοκυριά και τα 6,5 δισ. σε επιχειρήσεις. Ποιο είναι το ακριβές ποσό για τους αγρότες; Αυτό, τουλάχιστον, δεν το ακούσαμε.

Όσον αφορά τα νέα εισοδηματικά όρια για το επίδομα θέρμανσης, θα πρέπει να υπάρχει χαμηλότερο όριο για τους πολύτεκνους, καθώς, επίσης, για την Βόρεια Ελλάδα, ενώ δε χρειάζεται να αναφερθούμε στον τραγέλαφο -πραγματικά-, με τη μετατροπή των καυστήρων. Δεν μπορούν να το αναλάβουν οι εταιρείες διυλιστηρίων, αντί για τη φορολόγησή τους, -τους καυστήρες εννοώ- παρακρατώντας το από τη χρέωση του πετρελαίου;

Στο άρθρο 124 έχουμε ακόμη μία προσπάθεια υποβάθμισης της αμυντικής μας βιομηχανίας, σημειώνοντας πως στο χώρο της ΠΥΡΚΑΛ σε μια ιστορική, πραγματικά, εγκατάσταση υπάρχουν ακόμη εξειδικευμένα μηχανήματα, που, ενδεχομένως, είναι δύσκολο να μετακινηθούν. Τι θα συμβεί με αυτά τα μηχανήματα; Έχει αναφερθεί η μετακίνηση του εργοστασίου των ελληνικών αμυντικών συστημάτων του Υμηττού στο Λαύριο ή στη Μάνδρα, χωρίς, όμως, να έχει συμβεί κάτι μέχρι σήμερα. Αν δεν εξασφαλιστεί η μετεγκατάσταση, δεν πρόκειται να στηρίξουμε την απαξίωση της αμυντικής μας βιομηχανίας, την οποία θεωρούμε πολύ σημαντική, τόσο όσον αφορά την άμυνά μας, όσο και τη βιομηχανία και, γενικότερα, της παραγωγής.

Τέλος, στο άρθρο 126, αν κι είχαν εκδοθεί αποφάσεις παραχώρησης ακινήτων σε συμπολίτες μας που κατοικούν μόνιμα στις ανωτέρω περιοχές, κατά κυριότητα, με συμβολικό τίμημα, προφανώς για λόγους εθνικής πολιτικής και ενίσχυσης των ακριτικών μας περιοχών, μετά από χρόνια και χωρίς νόμιμο έρεισμα, το Δημόσιο διεκδικεί, δυστυχώς, αυτές τις εκτάσεις που έχει ήδη παραχωρήσει. Πως αιτιολογείτε κάτι τέτοιο;

Δυστυχώς, δεν υπάρχει χρόνος για τα υπόλοιπα. Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε τον κ. Βιλιάρδο. Το λόγο έχει ο κ. Αρσένης.

**ΚΡΙΤΩΝ – ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Σας ευχαριστώ πολύ, κύριε Πρόεδρε.

Βουλεύτρια, Βουλευτές, Υπουργοί, ας ξεκινήσουμε από την ουσία αυτού του νομοσχεδίου. Ο κ. Σταϊκούρας, εκ μέρους της Κυβέρνησης, περιέγραψε ως ακραίες τις θέσεις του ΜέΡΑ25, ότι υπάρχει σχέδιο πίσω από αυτό το νομοσχέδιο. Λες κι εδώ και 3,5 χρόνια, δεν έχουμε δει νομοσχέδιο με το νομοσχέδιο, πως μας φέρνετε σταδιακά τις εξυπηρετήσεις υπέρ των ολίγων ολιγαρχών. Δεν έχουμε δει πως μας τις φέρνετε τμηματικά. Μας φέρατε ιδιώτες περιβαλλοντικούς ελεγκτές-επιθεωρητές και μετά διαλύσατε τους ελεγκτικούς τους μηχανισμούς σε άλλα θέματα. Μας τις φέρνετε σταδιακές και διαρκείς μειώσεις της φορολογίας για τα πολύ μεγάλα εισοδήματα οριζόντια από τους μικρούς και, βέβαια, οι μικροί, οι οποίοι δοκιμάζονται από την κρίση, διαλύονται, οι μεγάλοι κερδίζουν.

Τι μας φέρνετε εδώ πέρα, γιατί είναι τόσο σημαντικό; Αυτήν τη στιγμή που στη χώρα μας έχουμε το μεγαλύτερο βάρος στα νοικοκυριά, που δεν μπορούν να πληρώσουν λογαριασμούς και καταχρεώνονται και δεν μπορούν να βγάλουν, όχι τα προς το ζην, να φέρνουν ένα πιάτο φαγητό μπροστά στα παιδιά τους, επιλέγετε να αξιολογήστε πιστοληπτικά τους πολίτες της χώρας.

Τι θα κάνετε, λοιπόν; Λέτε ότι υπάρχει μεγάλο πρόβλημα, υπάρχει ασύμμετρη πληροφόρηση, είναι σε δεινή κατάσταση οι ιδιωτικές εταιρείες, δεν ξέρουν πόσοι πολίτες χρωστάνε. Κι επειδή δεν ξέρουν πόσοι πολίτες χρωστάνε, μπορεί και να συνεργαστούν μαζί τους κατά λάθος και θέλετε να το αποτρέψετε αυτό. Έτσι, μαζεύετε στοιχεία από τις ΔΟΥ, τα Ασφαλιστικά Ταμεία, τους Δήμους, τις οφειλές ύδρευσης, αποχέτευσης, ΔΕΗ, ρεύμα κ.λπ. και με όλα αυτά τα στοιχεία δημιουργείτε με έναν αλγόριθμο το πόσο αξιόπιστος είναι κάθε πολίτης. Αξιόπιστος, για τι; Αξιόπιστος για να πάρει ένα δάνειο, για να νοικιάσει ένα αυτοκίνητο, για να νοικιάσει ένα σπίτι; Αξιόπιστος για να βρει δουλειά;

Τώρα που η μέγγενη είναι τόσο σκληρή, τη σφίγγετε όλο και παραπάνω, πιέζετε ακόμα πιο πολύ, στέλνετε ακόμη πιο βαθιά στην εξαθλίωση τους πολίτες, δεν τους δίνετε καμία ευκαιρία να βγουν από την κρίση. Μας λέτε ότι μην ανησυχείτε, αυτά είναι προσωπικά δεδομένα. Η εταιρεία που δημιουργείτε, η Ανεξάρτητη Αρχή Πιστοληπτικής Αξιολόγησης, θα μπορεί να κάνει συμβάσεις με ιδιωτικές εταιρείες, για να παίρνουν τα δεδομένα, αλλά δε θα τα παίρνουν μέχρι να συναινέσει ο πολίτης.

Ξέρετε, δεν μασάμε κουτόχορτο, ούτε οι πολίτες μασάνε κουτόχορτο. Αυτό που περιγράφετε δεν είναι τίποτα διαφορετικό από το πως δίνουν όλα τα υπόλοιπα προσωπικά τους δεδομένα οι πολίτες ήδη στις Τράπεζες. Με έναν πολύ απλό τρόπο, δεν μπορείς να κάνεις αίτηση καν για κάρτα σε μια Τράπεζα, για να ανοίξεις έναν λογαριασμό, αν δε δώσεις τα προσωπικά σου δεδομένα και τη φορολογική ενημερότητα κ.λπ.. Έτσι, σαν προϋπόθεση της αίτησης, θα ζητάνε οι εταιρείες αυτά τα νέα προσωπικά δεδομένα. Δεν πρόκειται, δηλαδή, για κάτι το οποίο θα γίνεται κατ’ εξαίρεση, θα είναι de facto η παροχή από τους πολίτες των προσωπικών τους δεδομένων, βεβαίως, αν θέλουν να έχουν πρόσβαση, στο να έχουν οποιαδήποτε σχέση με μια Τράπεζα ή να νοικιάσουν αυτοκίνητο ή να νοικιάσουν ένα σπίτι.

Πώς τα γνωρίζουμε όλα αυτά; Όχι μόνο από αυτά που περιγράψατε στο νομοσχέδιο σας. Τα γνωρίζουμε πάρα πολύ απλά από τη διεθνή εμπειρία.

Που έχει εφαρμοστεί αυτό; Είναι εμβληματικός τρόπος καταπίεσης των πολιτών στις ΗΠΑ. Το credit score στις ΗΠΑ είναι προϋπόθεση να έχεις ικανοποιητικό credit score, για να κάνεις τα πάντα, να έχεις πρόσβαση στην παιδεία, στην υγεία, στην ασφάλιση, για να νοικιάσεις οτιδήποτε, για να έχεις σύμβαση με μια εταιρεία ηλεκτρικού στο σπίτι σου. Αυτό είναι το credit score. Αυτό θέλετε να αντιγράψετε στην Ελλάδα. Σε μια χώρα που κάνετε τα πάντα, για να ιδιωτικοποιήσετε την υγεία, από δικαίωμα να γίνει προνόμιο, την παιδεία και, στη συνέχεια, με αυτόν τον τρόπο σε αυτήν την υπερχρεωμένη χώρα, όπου τα νοικοκυριά έχουν χρεοκοπήσει, θα αποκλείετε όλα αυτά τα νοικοκυριά από αυτές τις βασικές υπηρεσίες; Αυτό είναι που κάνετε.

Αλλά, ας το πάμε λίγο πιο απλά. Στις μεγάλες εξαγγελίες του κ. Μητσοτάκη στη ΔΕΘ, κ. Υπουργέ, νομίζω ότι αυτό σας αφορά, αφορά πολύ άμεσα το νομοσχέδιό σας –ξέρετε. Διότι τι είπε ο κ. Μητσοτάκης; Θα δώσει στεγαστικά δάνεια με κάποια εισοδηματικά κριτήρια. Σε ποιους θα δώσει στεγαστικά δάνεια; Καταρχάς, θα τα δώσει σε λίγους. Θα δώσει σε 10.000 ανθρώπους. Με ποια κριτήρια επιλέγονται αυτοί οι 10.000 άνθρωποι; Από ό,τι μάθαμε, τις εξειδικεύσεις θα τις επιλέξουν οι Τράπεζες, με βάση την πιστοληπτική τους ικανότητα;

Άρα, αυτοί που έχουν πραγματική ανάγκη και δεν έχουν στον ήλιο μοίρα, σε αυτούς δε θα φθάσει ποτέ αυτό που ανακοίνωσε ο Πρωθυπουργός για την ενίσχυση για τα στεγαστικά δάνεια. Σε ποιους θα φθάσει; Θα φθάσει σε νέους και νέες, οι οποίοι έχουν έναν πατέρα που έχει καλύτερα εισοδήματα, για να τους υπογράψει την εγγυητική και έχουν ήδη κάποιο εισόδημα, γιατί τα δάνεια που τους δίνετε είναι έως 150.000. Θα κρίνει η Τράπεζα. Οπότε με αυτά και τα άλλα και αυτό που νομοθετείτε σήμερα, αποκλείετε τους πολίτες από όλο αυτό το πλαίσιο, είτε πρόσβασης σε δανεισμό, είτε οποιασδήποτε συναλλαγής, όπου θα χρησιμοποιείται πλέον αυτή η χρηματο-πιστοληπτική αξιολόγηση. Κι αν αυτό δεν είναι μηχανισμός συμπίεσης των εργαζομένων, που εξυπηρετεί μια ολιγαρχία, κύριε Υπουργέ, ποιος είναι; Αλλά θα ήθελα να μας απαντήσετε, επειδή είναι επίκαιρο, όσον αφορά στις ανακοινώσεις του Πρωθυπουργού για τα στεγαστικά δάνεια, θα αποκλείονται οι άνθρωποι που δεν έχουν ικανοποιητική πιστοληπτική αξιολόγηση από αυτά, ναι ή όχι; Αυτό που δημιουργείτε θα αποκλείσει περισσότερους ανθρώπους κι από αυτά, ναι ή όχι; Γιατί εμείς αυτό καταλαβαίνουμε και νομίζω ότι οποιοσδήποτε πολίτης δεν τρώει κουτόχορτο αυτό καταλαβαίνει. Κάνετε μηχανισμούς, για να ωφελήσετε όχι τους μη έχοντες, αλλά αυτούς που είναι σε καλύτερη κατάσταση μέσα σε αυτήν τη δίνη που βρέθηκε όλη η κοινωνία και, προφανώς, ναι και με νέους ανθρώπους που είναι από εύπορες οικογένειες.

Επίσης, μας κάνετε κάποιες διευκρινίσεις για τα άρθρα 1 έως 24. Θα επανέλθουμε στην Ολομέλεια αναλυτικά για αυτά. Στα άρθρα 25 έως 29 και πάλι θέλουμε να μας απαντήσετε. Προβλέπετε την εκποίηση ελεύθερα κατόπιν δήλωσης ενδιαφέροντος μια σειρά από εταιρειών, που είναι στην Α.Ε. στο Δημόσιο, που έχει το πλειοψηφικό πακέτο το Δημόσιο. Με απόφαση δική σας και μόνο δική σας θα μπορεί να πηγαίνουν όλες αυτές οι μετοχές, ακούστε, σε κάποιον που έχει δηλώσει ενδιαφέρον από τους μετόχους, σε οποιονδήποτε ενδιαφερόμενο, σε εταιρείες που είναι υπό εκκαθάριση ανεξαρτήτως ποσοστού συμμετοχής, επίσης σε οποιονδήποτε ενδιαφερόμενο. Δηλαδή, στην ουσία σχεδιάζετε εδώ πέρα την ελεύθερη εκποίηση -ούτε καν ιδιωτικοποίηση δεν λέτε πλέον, είστε πολύ ειλικρινείς σε αυτό- όλης της περιουσίας του Δημοσίου και είναι εταιρείες που λειτουργούν, που δίνουν απασχόληση και που θα πάνε στα χέρια ιδιωτών.

Στο άρθρο 30 έως 43 προβλέπεται ότι από εταιρείες που, όπως κατάλαβα από τις δικές σας διευκρινίσεις, είναι ο Οργανισμός Αστικών Συγκοινωνιών Αθηνών (Ο.Α.Σ.Α), τα ΕΛ.ΤΑ, η Κεντρική Αγορά Αθηνών και Θεσσαλονίκης, η Διεθνής Έκθεση Θεσσαλονίκης (Δ.Ε.Θ) -μεταξύ άλλων τι προβλέπεται;- ότι όλες αυτές οι εταιρείες θα μπορούν πλέον να ενοικιάζουν εργολαβικούς εργαζόμενους.

Αντί, δηλαδή, να μιλήσουμε γι’ αυτές τις εταιρείες του Δημοσίου για συλλογικές συμβάσεις, φέρνετε εργολαβικούς και σε αυτές τις εταιρείες. Αντί να μιλήσουμε, δηλαδή, για κλαδικές και συλλογικές συμβάσεις, οι οποίες θα καλύπτουν κάθε εργαζόμενο, φέρνετε εργαζόμενους χωρίς δικαιώματα από την «πίσω πόρτα». Θα θέλαμε και σε αυτό την απάντησή σας.

Έχουμε, επίσης, το τεράστιο θέμα της απάτης στην ενέργεια. Λέμε απάτη για έναν πολύ απλό λόγο. Γιατί μας λέτε ότι φορολογείτε τις εταιρείες παραγωγής ενέργειας με το πλαφόν και στη συνέχεια βλέπουμε ότι δίνετε πολλαπλάσια χρήματα στους παρόχους ενέργειας. Όμως, οι πέντε εταιρείες που είναι και οι βασικότερες είναι και παραγωγοί και πάροχοι. Τους τα βγάζετε από τη μία τσέπη, δηλαδή, και τους δίνετε πολλαπλάσια από την άλλη. Αυτό είναι απάτη. Έχει καταγγελθεί από τον Γιάνη Βαρουφάκη στην Ολομέλεια.

Μας είχατε πει ότι δε θα διώξετε χρήματα από τον Προϋπολογισμό για αυτήν την διαδικασία. Μας είχατε πει, δηλαδή, ότι φορολογείτε τον παραγωγό με βάση το πλαφόν ανά καύσιμο και δίνετε το ποσό στον πάροχο, ώστε να ρίξετε την τιμή, χωρίς να επιβαρυνθεί ο Κρατικός Προϋπολογισμός. Βλέπουμε ξαφνικά τα 1,7 δις από τον Κρατικό Προϋπολογισμό. Αυτόν τον Κρατικό Προϋπολογισμό που, όπως είχαμε καταγγείλει έτσι κι αλλιώς, ήταν εντελώς προσχηματικός. Στηριζόταν σε ψέματα, σε παραδοχές που ξέρατε ότι δεν ισχύουν και προφανώς δεν θα στεκόταν. Τώρα, το χρησιμοποιείτε και για άλλες κατευθύνσεις.

Θέλουμε, επίσης, να μας απαντήσετε τι γίνεται με το ιατρικό και νοσηλευτικό προσωπικό σε αυτά που εγκληματικά ονομάζετε «προαναχωρητικά κέντρα». Κι είναι εγκληματικό, γιατί, πραγματικά, είναι όλες αυτές ορολογίες που χρησιμοποιείτε, για να κλείσετε το μάτι σε ένα ακροδεξιό κοινό, που χαϊδεύετε σε τέτοιο βαθμό, για να έρθει στη δική σας κάλπη, που όταν θα έρθουν οι πραγματικοί φασίστες, θα είναι εξοικειωμένη, νομιμοποιημένη όλη αυτή η ρητορική. Το δρόμο σε αυτούς τους πραγματικούς φασίστες ανοίγετε και τον ανοίγετε πολύ συνειδητά για «ψηφουλάκια».

Λοιπόν, αυτοί οι γιατροί, το ιατρικό και νοσηλευτικό προσωπικό, προσλήφθηκαν με μια προκήρυξη, που τους έδινε διπλάσιο μισθό από τον ανειδίκευτο γιατρό υπαίθρου. Είναι ειδικευμένοι γιατροί. Τώρα, τους εξισώνετε με τον ανειδίκευτο γιατρό υπαίθρου και, μάλιστα, αναδρομικά από την αρχή του χρόνου. Χτυπάτε αυτούς τους γιατρούς, για να κλείσετε το μάτι σε αυτό το ακροδεξιό κοινό. Το ίδιο κάνετε και στον Ελαιώνα. Πρώτα διώξατε τους γιατρούς και το προσωπικό και μετά στείλατε τα M.A.T. να βγάλουν τους ανθρώπους από τον Ελαιώνα κι ακόμα εκεί είναι και αντιστέκονται. Κλείνετε διαρκώς το μάτι στο ακροδεξιό κοινό προεκλογικά κι έτσι νομιμοποιείτε την ακροδεξιά φασιστική ρητορική και νομιμοποιείτε τα φασιστικά κόμματα. Α υτό κάνετε με τις πολιτικές σας.

Σας καλούμε να απαντήσετε στους εργαζόμενους και, προφανώς, να αποσύρετε αυτό το νομοσχέδιο.

Ευχαριστώ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αμανατίδης Γεώργιος, Αναστασιάδης Σάββας, Βλάχος Γεώργιος, Βολουδάκης Μανούσος – Κωνσταντίνος, Βρούτσης Ιωάννης, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κεφαλογιάννης Ιωάννης, Κόνσολας Εμμανουήλ (Μάνος), Κοντογεώργος Κωνσταντίνος, Λεονταρίδης Θεόφιλος, Μάνη – Παπαδημητρίου Άννα, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Πασχαλίδης Ιωάννης, Ρουσόπουλος Θεόδωρος (Θόδωρος), Σαλμάς Μάριος, Σπανάκης Βασίλειος – Πέτρος, Σταμενίτης Διονύσιος, Τραγάκης Ιωάννης, Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Κόκκαλης Βασίλειος, Μπάρκας Κωνσταντίνος, Παπαδόπουλος Αθανάσιος (Σάκης), Παπανάτσιου Αικατερίνη, Σαρακιώτης Ιωάννης, Παππάς Νικόλαος, Συρμαλένιος Νικόλαος, Ξενογιαννακοπούλου Μαρία – Ελίζα (Μαριλίζα), Φλαμπουράρης Αλέξανδρος, Αρβανιτίδης Γεώργιος, Λοβέρδος Ανδρέας, Σκανδαλίδης Κωνσταντίνος, Δελής Ιωάννης, Κομνηνάκα Μαρία, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος, Αρσένης Κρίτων – Ηλίας και Κουρουμπλής Παναγιώτης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Κι εμείς ευχαριστούμε τον κύριο Αρσένη.

Το λόγο έχει ο κύριος Υπουργός.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών)**: Σας ευχαριστώ πολύ.

Ζήτησα το λόγο, γιατί θα πρέπει να πάω σε μια άλλη υποχρέωση, αλλά πρέπει να απαντήσω σε ορισμένα θέματα που ετέθησαν. Πάλι, να σας ευχαριστήσω για τον εξαιρετικό διάλογο και τις παρατηρήσεις που έγιναν από όλα τα κόμματα. Θα προσπαθήσω να καλύψω τις περισσότερες από τις ενστάσεις και τους προβληματισμούς που κατατέθηκαν.

Ξεκινώντας, όμως, θέλω να ευχαριστήσω τους συνεργάτες μου. Να ευχαριστήσω τους δύο Γενικούς Γραμματείς, που βρίσκονται πλησίον μου, τον κύριο Κουλοχέρη και την κυρία Αθανασοπούλου, αλλά και τους συνεργάτες τους για την εξαιρετική επιμελή δουλειά, που έχουν κάνει πολλούς μήνες, για να καταθέσουμε το σημερινό νομοσχέδιο.

Το σημερινό νομοσχέδιο, κύριε Βιλιάρδε, στις περισσότερες διατάξεις του δεν αντιμετωπίζει τα προβλήματα της τρέχουσας συγκυρίας. Το είπα και χθες. Είναι διαρθρωτικές αλλαγές, είναι μεταρρυθμίσεις, για να χτίσουμε τις προϋποθέσεις για υψηλή και βιώσιμη οικονομική μεγέθυνση.

Δεν απαντούν όλα στις προκλήσεις του σήμερα. Ερχόμαστε στις προκλήσεις του σήμερα να απαντήσουμε με συγκεκριμένα μέτρα, όπως αυτά που ανακοινώσαμε στη ΔΕΘ, τμήμα των οποίων θα καταθέσουμε με τροπολογία αύριο στη Βουλή.

Άρα, την τρέχουσα συγκυρία την αντιμετωπίζουμε με συγκεκριμένα στοχευμένα μέτρα. Αλλά, ταυτόχρονα, αυτή η Κυβέρνηση συνεχίζει να υλοποιεί σημαντικές διαρθρωτικές αλλαγές, για να χτίσει μια πιο υγιή, εξωστρεφή, δίκαιη οικονομία.

Άρα, στον προβληματισμό σας, βρήκατε χρόνο και στιγμή να καταθέσετε αυτό το νομοσχέδιο, η απάντησή μου είναι ναι. Τώρα πρέπει να υλοποιούμε διαρθρωτικές αλλαγές. Βελτιώνουμε πολύ τα υποστυλώματα, τα θεμέλια της κοινωνίας και της οικονομίας, έτσι ώστε να ανταπεξέλθουμε με τις λιγότερες δυνατές οικονομικές και κοινωνικές συνέπειες από δυσμενείς πρωτόγνωρες εξωγενείς κρίσεις.

Ετέθησαν κάποιοι προβληματισμοί από τον κ. Παππά και χθες και σήμερα. Πρώτα από όλα, να ξεκαθαρίσουμε ότι σε ό,τι αφορά την ενότητα του νομοσχεδίου, που έχει να κάνει με το Κεντρικό Μητρώο και άλλα θέματα, έχουμε e-mail από την Αρχή Προστασίας Δεδομένων, το οποίο λέει ότι: «όπως προκύπτει από το σχέδιο νόμου, έχουν ληφθεί υπόψη και ενσωματωθεί οι παρατηρήσεις της Αρχής, που διατυπώθηκαν με την υπ’ αριθμόν 3/2022 Γνωμοδότησή της.

Άρα, εκτιμούμε ότι έχουμε ενσωματώσει, αποδεδειγμένα από την πλευρά τους, όλες τις παρατηρήσεις, όπως αναδείχθηκε χθες κατά την ακρόαση των Φορέων. Αν υπάρχει, κύριε συνάδελφε, κάτι το οποίο έχετε υπόψη σας, παράκληση να μου το θέσετε, για να δούμε πώς μπορούμε να τα αντιμετωπίσουμε, αν αντιμετωπίζεται.

Στο άρθρο 5 είπατε χθες ότι υπάρχουν αναφορές σε δείκτες, όπως χρηματοοικονομική απόδοση, κερδοφορία, ρευστότητα, κι έτσι δε θα μπορέσει να ασκηθεί ο δημόσιος χαρακτήρας σε κρίσιμους τομείς, όπως είναι για την εθνική άμυνα. Να ξεκαθαρίσουμε ότι η παροχή δημόσιας υπηρεσίας δεν συνεπάγεται ότι οι εταιρείες δεν πρέπει να έχουν νοικοκυρεμένη διαχείριση. Διότι, τελικά, αν δεν έχουν νοικοκυρεμένη διαχείριση, ο Έλληνας φορολογούμενος τις πληρώνει. Έρχονται, ζητούν αυξήσεις μετοχικού κεφαλαίου, βάζει ο Κρατικός Προϋπολογισμός αυξήσεις μετοχικού κεφαλαίου. Γιατί; Γιατί οι εταιρείες είναι ζημιογόνες.

Κι επειδή αναφέρθηκε ο κ. Βιλιάρδος εκφράζοντας μια αγωνία για την αμυντική βιομηχανία, θέλω να σας πω ότι αν αθροίσετε τα χρέη, τα οποία είχαν συσσωρεύσει η Ε.Α.Β, τα Ε.Α.Σ, η ΕΛ.Β.Ο, τα Ναυπηγεία Σκαραμαγκά, τα Ναυπηγεία Ελευσίνας και η ΛΑΡΚΟ, θα διαπιστώσετε πόσα χρήματα πλήρωναν οι Έλληνες φορολογούμενοι, κυρίως μέσα από αυξήσεις μετοχικού κεφαλαίου, αλλά όχι μόνο. Ερχόμαστε, συνεπώς, με μεθοδικότητα, επί τρία χρόνια, να εξορθολογίσουμε τη λειτουργία αυτών.

Άρα, νοικοκυρεμένη διαχείριση και απόδοση με συγκεκριμένους στόχους και, φυσικά, να παράγουν κέρδος. Γιατί να μην παράγουν οι δημόσιες εταιρίες κέρδος; Αυτό δεν σημαίνει ότι δεν θα ασκήσουν κοινωνική πολιτική, αλλά θα πρέπει να έχουν μια νοικοκυρεμένη λειτουργία. Είδατε ότι στην ΕΑΒ δώσαμε κίνητρα επίτευξης στόχων, έτσι ώστε να βελτιώσουμε τη μισθολογική κατάσταση.

Αναφερόμενοι, συνεπώς, στην αμυντική βιομηχανία, επιπρόσθετα, να θυμίσω ότι, τόσο τα ΕΑΣ, όσο κι η ΕΑΒ, είναι τέτοιες που συνάπτουν συμβάσεις και με μεγάλες εταιρείες του εξωτερικού, τη Lockheed Martin για παράδειγμα, για την κατασκευή και επισκευή πολεμικού έργου. Προφανώς, αυτές οι συμβάσεις θα πρέπει να αποφέρουν κέρδος σε επιχειρήσεις. Αυτό είναι θετικό και για την ελληνική οικονομία και για την επιχείρηση.

Ρωτήσατε για το άρθρο 7 ότι παρακάμπτεται πλήρως η Επιτροπή Δημοσίων Επιχειρήσεων Τραπεζών Οργανισμών. Δεν παρακάμπτεται. Εφαρμόζεται το άρθρο 20 του ν. 4735/2020, όπου αναφέρεται ρητά «μη θιγόμενοι στις διαδικασίες κοινοβουλευτικής ακρόασης παροχής γνώμης, όπου αυτή προβλέπεται, σύμφωνα με την κατά περίπτωση ειδικές διατάξεις και το άρθρο 49Α του Κανονισμού της Βουλής». Στην Έκθεση Συνεπειών έχει ρητά προστεθεί η σχετική διευκρίνιση, που ευλόγως ετέθη από την πλευρά σας.

Για το άρθρο 9 λέτε ότι ορίζεται το Δ.Σ. να αξιολογήσει λογικά ετησίως την αποτελεσματικότητά του, την εκπλήρωση των καθηκόντων του, καθώς και των επιτροπών. Και ρωτάτε, είναι δυνατόν κάποιος να είναι αξιολογητής του εαυτού του; Προφανώς, αυτό που κρίνετε ως λογικό ή μη, το σέβομαι, δεν αποτελεί αυτοσχεδιασμό. Αυτό προβλέπει ο νόμος περί Ανωνύμων Εταιρειών. Συγκεκριμένα, προβλέπει ότι συντάσσεται Έκθεση Συνολικής Διαχείρισης του Δ.Σ., η οποία υποβάλλεται στη Γενική Συνέλευση προς έγκριση. Άρθρο 108 του ν. 4548/2018, νόμου του ΣΥΡΙΖΑ.

Στο άρθρο 11, αμοιβές και αποζημιώσεις μελών Διοικητικού Συμβουλίου, ουσιαστικά καταλήγετε σε ένα επιχείρημα ότι δεν υπάρχει καμία πρόβλεψη για σύμφωνη γνώμη της αρμόδιας γραμματείας, θα έπρεπε να υπάρχουν μεγαλύτερες παρεμβάσεις. Το επιχείρημα εκτιμώ ότι είναι λίγο παράδοξο. Ποιος μετέχει και ψηφίζει στη Γενική Συνέλευση; Το Διοικητικό Συμβούλιο; Προφανώς όχι, ο μέτοχος. Ποιος είναι μέτοχος; Είναι το Υπουργείο Οικονομικών και το εποπτεύον Υπουργείο. Συνεπώς, δεν μπορώ να αντιληφθώ σε τι συνιστάται ο κίνδυνος αυθαιρεσίας των Διοικητικών Συμβουλίων, για να δίνουν ανεξέλεγκτα bonus, όταν οι ίδιοι οι Υπουργοί θα εγκρίνουν.

Στο άρθρο 14 κατ’ αντιστοιχία αναφέρεστε στον Κανονισμό Λειτουργίας και λέω ότι αυτός εγκρίνεται με απόφαση του Διοικητικού Συμβουλίου μετά από γνώμη του εποπτεύοντος Υπουργείου και ακούω το ερώτημα, θα μπορεί το Διοικητικό Συμβούλιο να εγκρίνει έναν Κανονισμό Λειτουργίας, ο οποίος είναι σε απόκλιση από τις προτεραιότητες της δημοκρατικά οργανωμένης Πολιτείας; Απάντηση. Ο Κανονισμός Λειτουργίας πηγάζει από το καταστατικό. Δεν μπορεί να παρεκκλίνει ουσιαστικά από το καταστατικό.

Με αυτό το νομοσχέδιο προστίθενται δικλείδες, με τις οποίες τα Διοικητικά Συμβούλια δεν δρουν ανεξέλεγκτα, χωρίς στόχους και χωρίς αξιολόγηση. Για πρώτη φορά, μεταξύ των εταιρειών και του Δημοσίου συνάπτεται δήλωση ειδικών υποχρεώσεων, όπου καθορίζονται οι σχέσεις και υποχρεώσεις της εταιρείας απέναντι στο Κράτος, καθώς και οι στόχοι που δεσμεύεται η εταιρεία να επιτύχει. Οι εταιρείες θα καταρτίζουν στρατηγικά και επιχειρησιακά σχέδια, αλλά και δήλωση αποστολής. Υπάρχουν, συνεπώς, κανόνες εταιρικής διακυβέρνησης, όπου η εταιρεία θα πρέπει να αποφασίζει στο πλαίσιο που έχει προσδιορίσει η κυβερνητική πολιτική.

Μιλήσατε για το άρθρο 18, για τα στρατηγικά και τα επιχειρησιακά σχέδια και πόσο σημαντική είναι η συμβολή του Υπουργείου Οικονομικών. Είναι προφανές ότι κι εδώ υπάρχει μια διαφορετική προσέγγιση. Άλλο το Διοικητικό Συμβούλιο και άλλο η Γενική Συνέλευση. Η Γενική Συνέλευση, επαναλαμβάνω, απαρτίζεται από τους μετόχους και, εν προκειμένω, από το Ελληνικό Δημόσιο, όπως εκπροσωπείται νόμιμα από τους Υπουργούς, οι οποίοι και τελικά αποφασίζουν. Επίσης, ο ρόλος του εποπτεύοντος Υπουργείου να δείχνει τις στρατηγικές κατευθύνσεις για την άσκηση της κοινωνικής πολιτικής διαμέσου των Ανωνύμων Εταιρειών δεν καταργείται, αντιθέτως ενισχύεται. Συνεπώς, η Γενική Συνέλευση, δηλαδή ο μοναδικός μέτοχος διαμέσου των Υπουργών του με αυτό, πλην την Γενική Συνέλευση, μπορεί να αποφασίσει να τροποποιήσει το επιχειρησιακό σχέδιο, όποτε κρίνει ότι επιβάλλεται από τις κοινωνικές και οικονομικές συνθήκες, προφανώς, όμως, σε συνεργασία με την εταιρεία.

Ρωτήσατε για το άρθρο 19, για τη λογοδοσία. Τα στοιχεία αυτά στέλνονται και σήμερα, όπως προβλέπεται στο άρθρο 7 του ν. 3429/2005. Δεν είναι κάτι νέο. Η πολιτική ηγεσία ενημερώνεται διαμέσου των υπηρεσιών του και της Γενικής Συνέλευσης. Η πληροφορία πρέπει να φτάνει στη Δημόσια Διοίκηση, για να υπάρχει συνέχεια της Διοίκησης. Μιλήσατε για το άρθρο 22, για τις διαδικασίες ΑΣΕΠ κι αν κάτι εξαιρείται από το ΑΣΕΠ, και πάλι θεωρώ ότι θα πρέπει να δούμε συνολικά το νομοσχέδιο με παραπομπή σε διατάξεις που αφορούν τις θυγατρικές της ΕΕΣΥΠ. Σας παραπέμπω, συνεπώς, στο τελευταίο εδάφιο της παραγράφου 1, όπου αναφέρεται «και πραγματοποιείται σύμφωνα με τα άρθρα 5 έως 30 και 38 και 42 του νόμου 4765/2021», δηλαδή ο νόμος του ΑΣΕΠ.

Στο άρθρο 23, πλήρωση θέσεων Γενικών Διευθυντών, για μοριοδότηση, αντικείμενο διαδικασίας κι ούτω καθεξής. Εύλογοι προβληματισμοί. Πρόκειται για ανομοιογενείς εταιρείες με διαφορετική δομή, διαφορετικό μέγεθος. Ο νόμος, όπως αντιλαμβάνεστε, δεν μπορεί να είναι εξαντλητικός για κάθε εταιρεία. Κανόνες βάζουμε. Στην προκήρυξη, που θα δημοσιεύεται, θα περιγράφεται η διαδικασία. Συνεπώς, θα είναι γνωστά σε όλους τα προσόντα, η μοριοδότηση, οι επιτροπές αξιολόγησης και ενστάσεων και κάθε σχετική λεπτομέρεια. Επίσης, όλες οι εταιρείες εντός ενός έτους θα κληθούν να τροποποιήσουν τα καταστατικά τους και κατ’ επέκταση τους Κανονισμούς Λειτουργίας τους, όπου όλα αυτά θα προβλέπονται αναλυτικά.

Επιπρόσθετα, με την εν λόγω διαδικασία προάγεται η διαφάνεια και η αξιοκρατία στον τρόπο με τον οποίο κάποιος γίνεται Διευθυντής ή Γενικός Διευθυντής, καθώς οι διαδικασίες θα είναι διαφανείς και γνωστές σε όλους και δεν θα τοποθετούνται πλέον σε θέσεις ευθύνης οι ημέτεροι. Επίσης, το αντίθετο από ό,τι λέτε, όλοι θα αξιολογούνται και πριν, ώστε να προαχθούν, αλλά και μετά το τέλος της τριετούς θητείας τους, ώστε αυτή να παραταθεί. Αναφερθήκατε στο άρθρο 25, όχι μόνο εσείς και άλλοι συνάδελφοι, ότι μπορούμε να εκποιήσουμε πάσης φύσεως κινητές αξίες που έχουν περιέλθει στο Ελληνικό Δημόσιο, ότι ξεπουλάμε το Δημόσιο, άκουσα και τη λέξη «αεροδιάδρομος» ιδιωτικοποιήσεων.

Δεν μπορεί ο Υπουργός Οικονομικών να εκποιήσει μια ολόκληρη εταιρεία. Προς άρση παρερμηνειών, συνεπώς, παρά το γεγονός ότι για μας είναι ξεκάθαρο, ήδη θα προβλεφθεί νομοτεχνική βελτίωση, που θα αναφέρεται στο δικαίωμα αυτό, ότι το Δημόσιο κατέχει συμμετοχή κάτω του 10%, για να μην υπάρχει καμία παρερμηνεία στην Αίθουσα αυτή.

Για τα άρθρα 30 και τα 31, σχέσεις εργοδότη - εργαζόμενου στον ιδιωτικό τομέα, παρέκκλιση από ισχύουσα επιχείρηση. Και πάλι επαναλαμβάνω ότι, όχι μόνο με τις νέες ρυθμίσεις, αλλά και με τις υφιστάμενες, αυτά προβλέπονται. Εν προκειμένω, οι ρυθμίσεις που φέρονται ως προβληματικές στα άρθρα 30 και 31 δεν είναι νέες, αλλά αποτελούν επανάληψη υφιστάμενης διατύπωσης, που ισχύει και σήμερα με το άρθρο 13 του ν. 3429/2005.

Στο άρθρο 35, για τις μετακινήσεις προσωπικού, το επιχείρημα που λέτε εκτιμώ ότι είναι έωλο, αποτελεί εικασία και δεν στηρίζεται στη διατύπωση του συγκεκριμένου άρθρου. Υπάρχουν δικλίδες ασφαλείας. Συγκεκριμένα, υπάρχει πρόβλεψη της υποχρεωτικής κάλυψης του 65% των θέσεων, ώστε να μην υπάρχει δυνατότητα μετακίνησης, αν δεν έχει καλυφθεί το όριο αυτό, ενώ απαιτείται, τόσο η σύμφωνη γνώμη του Διοικητικού Συμβουλίου των δύο εταιρειών, όσο και η σχετική αίτηση του εργαζόμενου.

Στο άρθρο 38 υπενθυμίζω ότι στις λοιπές θυγατρικές της ΕΕΣΥΠ δίνεται δυνατότητα κατάρτισης γενικού πλαισίου κανονισμού, διατηρούμενων των άρθρων 36 και 38, καθώς και του συστήματος έννομης προστασίας του νόμου 4412/2016. Ο κανονισμός που θα εκδοθεί θα είναι σύμφωνος με την ενωσιακή νομοθεσία, ενώ θα δοθεί και σχετική γνώμη της Ε.Α.Α.ΔΗ.ΣΥ.

Μιλήσατε για τον Εσωτερικό Ελεγκτή, αν τα έξι χρόνια είναι πολλά. Ο Εσωτερικός Ελεγκτής δύναται να φτάσει έως τα 6 έτη. Οι συμβάσεις είναι διάρκειας 2+1 ετών. Διαβάζω τη διάταξη: «Οι συµβάσεις είναι διάρκειας δύο (2) ετών µε δυνατότητα παράτασης ενός (1) έτους άπαξ. Μετά την παρέλευση της διάρκειας της σύµβασης, ο εσωτερικός ελεγκτής δύναται να συνάψει νέα, διάρκειας έως τρία (3) έτη, µετά τη λήξη της οποίας δεν µπορεί να συνάψει άλλη σύµβαση µε την ίδια αναθέτουσα εταιρεία της παρ. 1 του άρθρου 3, για διάστηµα είκοσι τεσσάρων (24) τουλάχιστον µηνών».

Μιλήσατε για την ΠΥΡΚΑΛ. Αναφερθήκατε στην υποβάθμιση της αμυντικής βιομηχανίας. Κύριε συνάδελφε, έχω ακριβώς την αντίθετη προσέγγιση και μπορώ να την τεκμηριώσω, όπως το έχω κάνει στο Ελληνικό Κοινοβούλιο αρκετές φορές με συγκεκριμένα οικονομικά στοιχεία. Για παράδειγμα, εκτιμούμε ότι η ΕΑΒ έχει γυρίσει σε θετικό πρόσημο ή οριακά θετικό το 2021, από αρνητικό πρόσημο το 2018-19, για πρώτη φορά από το 2014. Μπορώ να σας πω και για άλλα αντίστοιχα περιουσιακά στοιχεία. Άρα, μόνο για υποβάθμιση της αμυντικής βιομηχανίας δεν μιλάμε.

Σε ό,τι αφορά το περιουσιακό στοιχείο που λέγεται «ΠΥΡΚΑΛ και Δήμος Δάφνης και Υμηττού», είναι όλα εις γνώση της Τοπικής Αυτοδιοίκησης. Ήμουν παρών, όταν έγινε η παρουσίαση του πρότζεκτ και ο Δήμος εκφράστηκε θετικά για τις προοπτικές αυτού του έργου στην περιοχή. Το έργο είναι εμβληματικό για την οικονομία, θα συμβάλλει στη βιώσιμη ανάπτυξη, θα απελευθερωθούν πάνω από 100 κτίρια, θα εξοικονομηθεί περίπου από τη μετεγκατάσταση 1 δισεκατομμύριο ευρώ από το Ελληνικό Δημόσιο και θα έχουμε αναβάθμιση των παρεχόμενων δημόσιων υπηρεσιών.

Να θυμίσω ότι με το νομοσχέδιο, αν και δεν το έθεσε κανένας σε αυτήν την Αίθουσα, γίνονται και άλλες ουσιαστικές αλλαγές και βελτιώσεις, και μεταρρυθμιστικές, αλλά και στην καθημερινότητα του πολίτη. Ένα κομμάτι αφορά την ΑΣΠΙΔΑ, τους απολυθέντες και αποζημιωθέντες πλέον της ΑΣΠΙΔΟΣ, με 25 εκατομμύρια ευρώ, για πρώτη φορά, μετά από πάρα πολλά χρόνια. Να σας θυμίσω ότι προχωρούν Δικαστικά Μέγαρα στην Ελλάδα μέσα από Σ.Δ.Ι.Τ. και διάφορα άλλα εργαλεία, κυρίως στην Κεντρική Ελλάδα, στο Βόλο και τη Λαμία.

Κλείνω, με κάποιες σκέψεις επί κάποιων θεμάτων, που ετέθησαν και χθες από αγαπητούς συναδέλφους της Αξιωματικής Αντιπολίτευσης. Μίλησε ο κ. Κόκκαλης, απάντησα εν μέρει, αλλά θέλω να συμπληρώσω σε αυτά που δεν απάντησα.

Δεν είναι ορθή αναφορά στην αντίθεση του άρθρου 54 προς τον Κανονισμό Προστασίας Δεδομένων. Αφενός, διότι, όπως σας είπα, η αρμόδια Αρχή ουδεμία αναφορά έχει στη Γνωμοδότηση επί του σχεδίου νόμου και αφετέρου, διότι, επί της ουσίας, δεν αντιστρέφεται κανένα βάρος απόδειξης και εξηγώ: Στο άρθρο 54 αναφέρει ότι η Αρχή συλλέγει τα πρωτογενή δεδομένα και παράγει ένα σκορ. Το υποκείμενο των δεδομένων, το οποίο ενδέχεται να έχει αντιρρήσεις ως προς αυτά τα δεδομένα, έχει πάντοτε το δικαίωμα έγερσης αντίρρησης, είτε σε ό,τι αφορά τα δεδομένα, είτε στο σκορ. Αυτή η διαδικασία είναι απολύτως συμβατή με το άρθρο 5 του Κανονισμού.

Ισχύει η παρατήρηση του κ. Κόκκαλη -απάντησα σε αυτό- ότι θα λαμβάνει υπόψη και στοιχεία πληρωμών προς υπηρεσίες κοινής ωφέλειας, όπως είναι η ΔΕΗ. Πρέπει, όμως, να βλέπουμε τη μεγάλη εικόνα, γιατί αν ένας οφειλέτης έχει συσσωρεύσει σημαντικά χρέη προς τη ΔΕΗ, επηρεάζεται την ικανότητα αποπληρωμής του και, επομένως, η πιστοληπτική του ικανότητα. Σήμερα, λόγω της ασύμμετρης πληροφόρησης αυτός ο οφειλέτης, εάν έπαιρνε ένα ποσό δανείου μεγαλύτερο από τις δυνατότητές του, απλώς θα δημιουργούσε άλλο ένα κόκκινο δάνειο. Και, τελικά, τη συσσώρευση των κόκκινων δανείων ποιος την πληρώνει; Τα τελευταία χρόνια ο Έλληνας φορολογούμενος. Επομένως, σκοπός του νομοσχεδίου είναι να βάλει μια τάξη και να αποτρέψει τη δημιουργία νέων κόκκινων δανείων, που είναι ένα βαρίδι στην πραγματική οικονομία.

Και κλείνω, με δύο γενικότερες παρατηρήσεις, που απορρέουν από προβληματισμούς του κ. Βιλιάρδου. Κύριε συνάδελφε, είπατε ότι πάλι υψηλή ανάπτυξη με κατανάλωση και κατανάλωση με δανεικά. Θα μου επιτρέψετε να σας πω ότι όλα τα στοιχεία δείχνουν ότι, για πρώτη φορά, στη χώρα, μετά από πάρα πολλά έτη και δεκαετίες, θα έλεγα, η ποιότητα της μεγέθυνσης της ελληνικής οικονομίας έχει άλλα χαρακτηριστικά. Έχει αυτά που εκτιμώ ότι κι εσείς θα θέλατε να έχει. Δηλαδή, υψηλή εξωστρέφεια και πολλές επενδύσεις, κυρίως άμεσες ξένες επενδύσεις.

Με τα στοιχεία που έχουμε στη διάθεσή μας, πέρσι είχαμε ρεκόρ εξαγωγών και επενδύσεων και φέτος, αν συνεχιστεί αυτή η κατάσταση, θα έχουμε νέο ιστορικό ρεκόρ εξαγωγών και επενδύσεων. Θεωρώ ότι είναι κατόρθωμα για τη χώρα όλων των Κυβερνήσεων το ότι πλέον οι εξαγωγές στην Ελλάδα είναι το 41% του ΑΕΠ και, προφανώς, των ίδιων των επιχειρήσεων, όχι μόνο του πολιτικού συστήματος, αλλά και των ίδιων των επιχειρήσεων, που τόλμησαν και ενίσχυσαν την εξωστρέφειά τους. 41% του ΑΕΠ, όταν πριν μια δεκαετία ήταν 20%.

Περάσαμε πλέον την Ιταλία, τη Γαλλία, την Ισπανία, προσεγγίζουμε την Πορτογαλία. Αυτό σημαίνει ότι σε όποιες δυσκολίες αντιμετωπίσει η χώρα εξαιτίας εξωγενών κρίσεων, όπως αυτές που έχουμε τα τελευταία χρόνια, ένας σημαντικός αριθμός επιχειρήσεων τα καταφέρνει πολύ καλά, γιατί έχει ανοιχτεί σε νέες αγορές, σε νέα προϊόντα και καλύπτει ένα κομμάτι των απωλειών που έχει εντός της χώρας. Γι’ αυτό και βλέπετε οι τζίροι των επιχειρήσεων να έχουν αυξηθεί 30% φέτος σε σχέση με πέρυσι. Γι΄ αυτό βλέπετε, για παράδειγμα, 1 δισεκατομμύριο ευρώ να προπληρώνουν οι επιχειρήσεις στην επιστρεπτέα προκαταβολή άμεσα, μέσα στον Ιούλιο. Ένα δις 255.000 ΑΦΜ πλήρωσαν μια και έξω την επιστρεπτέα προκαταβολή, το σύνολο τους, με έκπτωση, προφανώς, 15% ήταν κι αυτό ένα κίνητρο. Άρα, έχουμε πολύ θετικά χαρακτηριστικά στην ποιότητα της ανάπτυξης.

Αν θέλετε να είμαι ειλικρινής μαζί σας, πιο πολύ σημασία δίνω σε αυτό, παρά στο ύψος ανάπτυξης. Το ύψος της ανάπτυξης μπορεί είναι μια μονάδα πάνω, μια μονάδα κάτω, αλλά το σημαντικό είναι τα ποιοτικά χαρακτηριστικά της ανάπτυξης, γιατί αυτό μας βοηθάει στη διατηρησιμότητα της ανάπτυξης.

Άρα, έχω εδώ όλους τους δείκτες της ελληνικής οικονομίας, που αποδεικνύουν και καταδεικνύουν, αν θέλετε, την ορθότητα των επιχειρημάτων μας. Άρα, έχουμε υψηλή ανάπτυξη, αλλά και χαρακτηριστικά διατηρήσιμης ανάπτυξης. Είπατε ότι τα κόκκινα δάνεια μειώθηκαν. Τα κόκκινα δάνεια έχουν μειωθεί στα 14,8 δισεκατομμύρια ευρώ από 75,3 δισεκατομμύρια ευρώ που τα παραλάβαμε. Και 10% ως ποσοστό από 43,6% που τα παραλάβαμε. Αυτό δεν έχει ξαναγίνει ποτέ στην Ευρώπη, να μην σας πω παγκοσμίως.

Άρα, είχαμε μια σημαντική μείωση του όγκου των κόκκινων δανείων στα χαρτοφυλάκια των Τραπεζών, με ταυτόχρονη σημαντική αύξηση των καταθέσεων τους. Πόσο; Παραλάβαμε τις καταθέσεις στα 143,1 δισεκατομμύρια ευρώ και είναι στα 182,9. Μισή αύξηση στα νοικοκυριά, μισή αύξηση στις επιχειρήσεις.

Πολλές ερμηνείες, το lockdown, άρα η αποταμίευση, η καλύτερη πορεία της ελληνικής οικονομίας, οι πόροι που δώσαμε, για να στηρίξουμε νοικοκυριά και επιχειρήσεις, αλλά -μην το ξεχνάμε- και οι σημαντικές μόνιμες μειώσεις φόρων και ασφαλιστικών εισφορών, που σε αυτήν τη δύσκολη συγκυρία δεν είναι άμεσα στο πορτοφόλι του πολίτη, που αντιμετωπίζει μια πολύ μεγάλη ακρίβεια και υψηλό πληθωρισμό, αλλά έχει μείνει στην άκρη ως λιγότερη καταβολή φόρων. 1 δις πληρώνουν οι πολίτες λιγότερο ΕΝΦΙΑ φέτος από το 2018. 750 εκατομμύρια δεν πληρώνουν εισφορά αλληλεγγύης. Κι αύριο στις διατάξεις που φέρνουμε στην τροπολογία θα δείτε και τα επόμενα φορολογικά μέτρα, αυτά που εξήγγειλε ο Πρωθυπουργός στη ΔΕΘ.

Άρα, έχω μια καλή εικόνα, καλύτερη εικόνα του τραπεζικού συστήματος και της διάθεσης του χαρτοφυλακίου των Τραπεζών. Εύλογα, επειδή δύο φορές μου το είπατε, πάντα το λέω σε αυτήν την Αίθουσα. Αυτό δεν σημαίνει μείωση του ιδιωτικού χρέους. Δεν σημαίνει ότι το ιδιωτικό χρέος δεν είναι ένα πολύ μεγάλο πρόβλημα της ελληνικής οικονομίας. Ποτέ δεν το κρύψαμε.

Αυτό το μεγάλο πρόβλημα της ελληνικής οικονομίας ερχόμαστε, όμως, όχι να «το κρύψουμε κάτω από το χαλί», αλλά να το αντιμετωπίσουμε. Το αντιμετωπίζουμε συλλογικά, συνεκτικά και με διαύγεια. Κάθε μήνα έρχεται από τη Γενική Γραμματεία πλήρης ενημέρωση των ρυθμίσεων που γίνονται, διμερών, Τραπεζών (Servicers) με πολίτες, αλλά και της πορείας του Εξωδικαστικού Μηχανισμού. Μίλησα για αυτόν χθες. Συνεπώς, ουδέποτε θριαμβολογώ και σε καμία δημόσια τοποθέτησή μου δεν έχω θριαμβολογήσει. Προσπαθώ, όμως, να αποτυπώσω το σύνολο της κατάστασης και της πορείας της ελληνικής οικονομίας.

Έχουμε θετικά στοιχεία: ανάπτυξη, επενδύσεις, εξαγωγές, βιομηχανική παραγωγή, τουρισμός, ανεργία, καταθέσεις. Αναβαθμίσεις της ελληνικής οικονομίας, τέσσερις μέσα στην ενεργειακή κρίση, έντεκα μέσα στην υγειονομική και την ενεργειακή κρίση και η Moody's, που αναφερθήκατε, μίλησε πολύ κολακευτικά για την Ελλάδα, αλλά είπε ότι «οι κίνδυνοι είναι πολύ μεγάλοι εξαιτίας του εξωγενούς περιβάλλοντος». Αυτό δεν μπορούμε να το επηρεάσουμε, τι να κάνουμε. Σε αυτό δεν μπορεί να κάνει κάτι η Ελληνική Κυβέρνηση, αλλά το άλλο που αφορά την ελληνική οικονομία, δείτε το report.

Άρα, έχουμε τα θετικά. Όμως, έχουμε μια πολύ μεγάλη κρίση, που χθες είπα στη Βουλή με στοιχεία ότι, σύμφωνα με τις εκτιμήσεις της Ευρωπαϊκής Κεντρικής Τράπεζας, θα κρατήσει και περισσότερο, με πληθωρισμό στην Ευρώπη στο βασικό σενάριο 5,5%. Προσπαθούμε, συνεπώς, μεταξύ μιας καλής εικόνας και θετικών προοπτικών της ελληνικής οικονομίας, αλλά και μιας τρέχουσας πολύ δυσμενούς συγκυρίας, εξωγενούς κρίσεως, να πάρουμε πρόσθετα μέτρα εντός του υφιστάμενου δημοσιονομικού χώρου, έτσι ώστε να βελτιώσουμε ακόμα περισσότερο την καθημερινότητα του πολίτη και κάποια από αυτά τα μέτρα θα συζητήσουμε αύριο.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε κι εμείς, κ. Υπουργέ.

Περνάμε στους συναδέλφους βουλευτές, που έχουν ζητήσει το λόγο.

Παρακαλώ, το λόγο έχει ο κ. Παπαδημητρίου.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ:** Ευχαριστώ πολύ, κ. Πρόεδρε.

Να ευχαριστήσω πρώτα από όλα και να πω δύο πραγματάκια πολύ γρήγορα. Το ένα είναι ότι οφείλω και έχω την ηθική υποχρέωση, κι ως βουλευτής του Νότιου Τομέα της Αθήνας, να εξάρω την εξαιρετική δουλειά που έχει γίνει και αποτυπώνεται πλέον με το άρθρο 128 για τη ρύθμιση μιας εκκρεμότητας που υπήρχε, στο πώς οι Δήμοι που περιβάλλουν το εθνικό έργο του Ελληνικού θα θεωρήσουν εαυτούς ικανοποιημένους, ώστε να συμμετέχουν και ψυχικά. Συμμετέχουν και στηρίζουν, δεν υπάρχει θέμα, αλλά το ζήτημα είναι ότι υπήρχαν διάφορα ζητήματα. Λύθηκαν και πρέπει να δώσουμε συγχαρητήρια στον Υπουργό, που το φέρνει τώρα λυμένο το θέμα κι όχι με μια διάταξη «από τα πάνω προς τα κάτω», αλλά μια διάταξη που έχει συζητηθεί και ελπίζω ότι θα άρει τα όποια προβλήματα υπήρχαν.

Το δεύτερο είναι ένα θέμα ηθικής τάξεως, κ. Υπουργέ, αν μου επιτρέπετε, με την αναδρομική εφαρμογή του χαρτοσήμου. Εγώ θέλω να κάνω την παρατήρηση, διότι μετά από τόσα χρόνια που έλεγα ότι η αναδρομική εφαρμογή δεν είναι σωστή στα ζητήματα φορολογίας, εδώ υπάρχει και η απόφαση του Συμβουλίου της Επικρατείας, η οποία, κατά κάποιο τρόπο, επικροτεί ακριβώς αυτό.

Λειτούργησε, δηλαδή, η αγορά με την απόφαση του Συμβουλίου της Επικρατείας, λειτούργησε και το Υπουργείο, διότι οι αρμόδιες επιτροπές -αν καλά είμαι πληροφορημένος- συμφωνούσαν με αυτό, είναι απόφαση νομοθετική και δεν υπάρχει ζήτημα ως προς αυτό. Αν αποφασίσει η Βουλή να βάλει το χαρτόσημο, όπως ήταν πριν, θα ισχύσει. Είναι προφανές, η Βουλή αποφασίζει και η εισήγησή σας ως προς αυτό είναι εξίσου δεκτή, παρόλο ότι, προσωπικά, πιστεύω ότι δεν υπάρχει λόγος στα ενδοομιλικά, κυρίως, δάνεια να υπάρχει χαρτόσημο. Κι ο λόγος είναι αυτός που μόλις αναφέρατε, το πώς κινούνται οι επενδύσεις και ότι πλέον είμαστε μια χώρα πολύ πιο διεθνοποιημένη από ό,τι ήμασταν στο παρελθόν. Άρα, μας ενδιαφέρει οι ελληνικές επιχειρήσεις να μπορούν να συμμετέχουν στον δανεισμό που αποφασίζεται σε μια διεθνική επιχείρηση. Αλλά, σε κάθε περίπτωση, αν η Βουλή το αποφασίσει, το αποφάσισε.

Εγώ θα ήθελα μόνο να επισημάνω το ζήτημα της ηθικής τάξεως για την αναδρομική φορολόγηση. Αυτό να το δείτε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):**Δεν θέλαμε να αποφασίσουμε, αλλά να το αποσαφηνίσουμε.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ:** Το διάβασα ότι υπάρχουν κι αυτοί που δεν έχουν πληρώσει βέβαια.

Κύριε Υφυπουργέ, κατάλαβα, το πρόσεξα αυτό που είπατε για την αποσαφήνιση, αλλά ενώπιον των αποφάσεων των δικαστηρίων και, μάλιστα, της Ολομέλειας του ΣτΕ δεν υπάρχει θέμα αποσαφήνισης από τη Διοίκηση. Υπάρχει θέμα ρύθμισης από εδώ και πέρα.

Ευχαριστώ πάρα πολύ, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε πολύ τον κ. Παπαδημητρίου.

Το λόγο έχει ο κ. Λεονταρίδης.

**ΘΕΟΦΙΛΟΣ ΛΕΟΝΤΑΡΙΔΗΣ:** Καλημέρα, κύριε Πρόεδρε. Ευχαριστώ.

Το παρόν σχέδιο νόμου του Υπουργείου Οικονομικών καλύπτει ένα ευρύ φάσμα οικονομικής δραστηριότητας στη χώρα μας, ρυθμίζοντας και διορθώνοντας αστοχίες που είχαν παρατηρηθεί κατά το παρελθόν. Φροντίζει, παράλληλα, να είναι διαθέσιμοι οι απαραίτητοι πόροι για τη συνέχιση της στήριξης όλων των πολιτών και πολύ περισσότερο των ευάλωτων κοινωνικών ομάδων, που πλήττονται περισσότερο από το διεθνές κύμα ακρίβειας, που προέκυψε συνεπεία του πολέμου στην Ουκρανία.

Συνοπτικά, λοιπόν, με το υπόψιν σχέδιο νόμου μεταξύ άλλων, πρώτον, ρυθμίζονται θέματα εταιρικής διακυβέρνησης των Ανωνύμων Εταιρειών του Δημοσίου και των λοιπών θυγατρικών της Ελληνικής Εταιρείας Συμμετοχών και Περιουσίας. Δεύτερον, συστήνεται Ανεξάρτητη Αρχή Πιστοληπτικής Αξιολόγησης και ρυθμίζονται ζητήματα αξιολόγησης έναντι του Δημοσίου φερεγγυότητας και πιστοληπτικής ικανότητας φυσικών και νομικών προσώπων. Τρίτον, ιδρύεται Κεντρικό Μητρώο Πιστώσεων και καθορίζεται η λειτουργία του. Τέταρτον, θεσμοθετείται Συμπληρωματικός Κρατικός Προϋπολογισμός οικονομικού έτους 2022. Πέμπτον, τακτοποιούνται με τις λοιπές διατάξεις, τις επιμέρους, σοβαρά θέματα που απασχολούν τις τοπικές κοινωνίες, αλλά και μεγάλες κοινωνικές και επαγγελματικές ομάδες.

Θα ήθελα να ξεκινήσω και να επικεντρώσω την προσοχή μου σε θέματα που αφορούν περισσότερο τη δραστηριότητα που περιστρέφεται γύρω από τον πρωτογενή τομέα.

Με το άρθρο 130 του νομοσχέδιου ορίζεται ότι τα επενδυτικά σχέδια που υπάγονται στους τομείς της γεωργίας, αλιείας και υδατοκαλλιέργειας εντάσσονται στον Αναπτυξιακό Νόμο, ενώ πλέον τα ανώτατα ποσοστά ενισχύσεων καθορίζονται με βάση το Ενωσιακό Δίκαιο, μέσω της σχετικής Κοινής Υπουργικής Απόφασης. Να σημειώσω ότι στο άρθρο 130, όπου κι αναφέρεται η στήριξη της πρωτογενούς γεωργικής παραγωγής, περιλαμβάνεται και η κτηνοτροφία μαζί με την γεωργική παραγωγή.

Με το άρθρο 133 διευρύνονται οι δικαιούχοι κρατικής αρωγής. Έτσι, οι δικαιούχοι κρατικής αρωγής είναι επιχειρήσεις, βιομηχανικές και βιοτεχνικές μονάδες, εμπορικά καταστήματα, αγροτικές εκμεταλλεύσεις, επιχειρήσεις που ασκούν νόμιμη οικονομική δραστηριότητα ανεξάρτητα από τη μορφή τους, συμπεριλαμβανομένων των ατομικών επιχειρήσεων, των ελευθέρων επαγγελματιών και των κοινωνιών Αστικού και Κληρονομικού Δικαίου, καθώς και των επιχειρήσεων που δραστηριοποιούνται στην παραγωγή, μεταποίηση και εμπορία προϊόντων αλιείας και υδατοκαλλιέργειας.

Στις επιχειρήσεις του προηγούμενου εδαφίου συμπεριλαμβάνονται και οι δημόσιες επιχειρήσεις, δημοτικές ή κοινοτικές κοινωφελείς επιχειρήσεις, ανώνυμες εταιρείες των οργανισμών τοπικής αυτοδιοίκησης (Ο.Τ.Α.). Στις αγροτικές εκμεταλλεύσεις ανήκουν οι γεωργικές και κτηνοτροφικές µονάδες, τις οποίες κατέχουν ένα ή περισσότερα φυσικά πρόσωπα κατ’ επάγγελμα αγρότες ή νοµικά πρόσωπα. Δηλαδή, στην ουσία περιλαμβάνουν και τους κατ’ επάγγελμα αγρότες, όταν οι αγροτικές εκμεταλλεύσεις ανήκουν σε φυσικό πρόσωπο, διευκρινίζοντας, παράλληλα, αυτό που μόλις ανέφερα παραπάνω, ότι, δηλαδή, αυτές περιλαμβάνουν τις γεωργικές και κτηνοτροφικές μονάδες.

Η ρύθμιση του άρθρου 134 αφορά τις θεομηνίες από 01/06/2020. Είναι πρακτικά η εξουσιοδοτική διάταξη που παρέχεται στον Υπουργό να εκδώσει τη σχετική απόφαση για την ακολουθητέα διαδικασία, βάσει της οποίας θα εγκρίνεται η κρατική αρωγή.

Θα υπάρχουν πλέον προβλέψεις στην Υπουργική Απόφαση και για ζητήματα σχετικά με την καταβολή επιχορήγησης, που ανακύπτουν αναφορικά με δικαιούχους σε περίπτωση θανάτου ή συνταξιοδότησης, καθώς και στις περιπτώσεις εταιρικού μετασχηματισμού της δικαιούχου επιχείρησης, όπως συγχωνεύσεις επιχειρήσεων, διάσπασης ή μετατροπής επιχείρησης σε άλλη μορφή.

Με τα άρθρα 135 έως 137 προβλέπεται, επίσης, η παροχή προκαταβολής έναντι του συνολικού ποσού της προβλεπόμενης επιχορήγησης σε φυσικά πρόσωπα, που δεν είναι κατά κύριο επάγγελμα αγρότες, όπως, άλλωστε, προβλέπεται ήδη για τους κατ’ επάγγελμα αγρότες, ώστε να διασφαλιστεί η ίση μεταχείριση των δύο κατηγοριών δικαιούχων ως προς την άμεση καταβολή μέρους του δικαιούμενου ποσού.

Ειδικότερα, με το άρθρο 136 θα καλύπτονται εκτός των φυσικών προσώπων και τα νομικά πρόσωπα πλέον, που δραστηριοποιούνται στον αγροτικό τομέα και έχουν υποστεί ζημιές σε πολυετείς δενδρώδεις καλλιέργειες.

Με το άρθρο 139 αντιμετωπίζεται το χρόνιο ζήτημα της «Ασπίς Πρόνοια», με την προκαταβολή ακόμη 25 εκατομμυρίων ευρώ από το Εγγυητικό Κεφάλαιο Ζωής στους πρώην ασφαλισμένους της.

Αγαπητοί συνάδελφοι, το παρόν νομοσχέδιο, εκτός των άλλων που ανέφερε ο Υπουργός, στηρίζει ακόμα περισσότερο τον πρωτογενή τομέα της χώρας, με την εξασφάλιση ίσης μεταχείρισης αγροτών, φυσικών και νομικών προσώπων, στην επιχορήγηση των αγροτικών εκμεταλλεύσεων για τις ζημιές από θεομηνίες. Επίσης, τα φυσικά πρόσωπα που κατέχουν αγροτικές εκμεταλλεύσεις διευκολύνονται από την επίσπευση της προκαταβολής επιχορήγησης για ζημιές από θεομηνίες στις καλλιέργειές τους, ενώ αποσαφηνίζεται το πλαίσιο κρατικής αρωγής και διευρύνεται, ώστε οι δικαιούχοι επιχορήγησης σε φυτικά μέσα παραγωγής να αφορούν αγροτικές εκμεταλλεύσεις που κατέχονται, τόσο από φυσικά πρόσωπα, κατ’ επάγγελμα αγρότες, όσο και από νομικά πρόσωπα και, φυσικά, κι άλλες κατηγορίες, τις οποίες προανέφερα, με το άρθρο 133.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε, κύριε Λεονταρίδη.

Περνάμε στην κυρία Ξενογιαννακοπούλου.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Θα είμαι εξαιρετικά σύντομη, ούτως ή άλλως ολοκληρώνεται σήμερα η τετραήμερη συνεδρίαση μας. Αύριο θα έχουμε την ευκαιρία να τοποθετηθούμε ευρύτερα στην Ολομέλεια. Θα ήθελα να κάνω 2 σχόλια όμως.

Από τις ομιλίες του κυρίου Υπουργού και χθες και σήμερα -είναι εδώ ο κύριος Υφυπουργός και είμαι σίγουρη ότι θα τα μεταφέρει- και τις παραλείψεις της ομιλίας του, τα συμπεράσματα είναι ότι για τον κύριο Υπουργό και για την Κυβέρνηση οι μεταρρυθμίσεις, όπως ανέφερε, και οι διαρθρωτικές αλλαγές έχουν να κάνουν με ένα καθεστώς, όπως μας είπε, εταιρικής διακυβέρνησης, που στην πραγματικότητα έρχεται να μειώσει την παρουσία των δημόσιων πολιτικών, τον δημόσιο έλεγχο και την εποπτεία, τη μείωση της κρατικής παρέμβασης στη στρατηγική όσον αφορά τις δημόσιες επιχειρήσεις και τις επιχειρήσεις που συμμετέχει το Δημόσιο στη συνολική αναπτυξιακή και κοινωνική στρατηγική της χώρας, σε περίοδο, μάλιστα, πολλαπλής κρίσης. Αλλά, κυρίως, έρχεται να θίξει -κι εκεί δεν ακούσαμε ούτε μία λέξη από τον κύριο Υπουργό, παρότι τέθηκε από όλα τα κόμματα της Αντιπολίτευσης- όσον αφορά το καθεστώς της κατάλυσης των εργασιακών σχέσεων και των συλλογικών συμβάσεων εργασίας.

Προφανώς, δεν έχει τι να πει ο κύριος Υπουργός για αυτό το θέμα. Γιατί ποια είναι η πραγματικότητα; Ότι έρχεται αυτό το νομοσχέδιο να γενικεύσει την εφαρμογή του μοντέλου της ΔΕΗ. Αυτό, δηλαδή, που ο κ. Χατζηδάκης έφερε αμέσως μετά τις εκλογές του 2019, όπου είχε δύο σκέλη.

Αφενός, την αδιαφάνεια ως προς τις προσλήψεις, μέσα από μία πολύ γενική κι όχι συγκεκριμένη εποπτεία του ΑΣΕΠ, κάτι το οποίο, βέβαια, υποκρύπτει και πελατειακή σχέση, πολύ περισσότερο όσον αφορά τις συμβάσεις ορισμένου χρόνου, όπου πλέον προβλέπεται με το παρόν νομοσχέδιο και η περίφημη συνέντευξη και θα είναι μία εσωτερική υπόθεση της Επιτροπής, που θα ορίζει η εκάστοτε διοίκηση αυτών των επιχειρήσεων. Αλλά, βέβαια, το μείζον θέμα, ότι νεοπροσλαμβανόμενοι δε θα υπάγονται πλέον στον κανονισμό λειτουργίας, στις συλλογικές συμβάσεις εργασίας, θα έχουν άλλα μισθολογικά δικαιώματα, αλλά εργασιακά δικαιώματα και θα είναι και κάτω από την αυθαίρετη διαδικασία του δανεισμού και των μετακινήσεων μεταξύ των εταιρειών.

Τι σημαίνει όμως; Γιατί να το δούμε και λίγο και θα επανέλθουμε, φυσικά, αύριο ακόμα πιο συγκεκριμένα. Τι σημαίνει, λοιπόν, η εφαρμογή του μοντέλου ΔΕΗ; Γιατί αυτή η μείωση και η κατάλυση των εργασιακών δικαιωμάτων; Γιατί, ακριβώς, ήταν ο προθάλαμος αυτή η ρύθμιση στη ΔΕΗ, για να γίνει ιδιωτικοποίηση της ΔΕΗ μετά από δύο χρόνια. Άρα, λοιπόν, δεν απαντάει ο κ. Σταϊκούρας, γιατί πολύ απλά πίσω από αυτές τις ρυθμίσεις του άρθρου 30, 31, 35 υποκρύπτεται αυτό που, ούτως ή άλλως, έχει ειπωθεί εδώ, κι από τον ΣΥΡΙΖΑ-Προοδευτική Συμμαχία, αλλά κι από άλλα κόμματα της Αντιπολίτευσης. Ο προθάλαμος των ιδιωτικοποιήσεων με ό,τι αυτό σημαίνει.

Και, βέβαια, μια δεύτερη παρατήρηση. Είπε χθες ο κύριος Υπουργός ότι δεν καταλαβαίνει, γιατί ίσως στους Φορείς είχαμε καλέσει τον Ο.Α.Σ.Α και ότι δεν έχει σχέση. Μα, ακριβώς, έχει σχέση. Υπάρχει το άρθρο 42, αναφέρθηκε κι ο Εισηγητής μας, ο κύριος Παππάς, κι άλλοι συνάδελφοι και χθες και σήμερα, όπου, ακριβώς, έρχεται και προβλέπει την παράταση της ιδιωτικοποίησης των υπηρεσιών όσον αφορά τον Ο.Α.Σ.Α και τον Ο.Α.Σ.Θ, μέσω της επέκτασης για ένα χρόνο και με αύξηση, μάλιστα, του 25% σε σχέση με τα ΚΤΕΛ. Δηλαδή, είναι μια ιδιωτικοποίηση υπηρεσιών.

Πρέπει εδώ να επισημάνω, κύριε Πρόεδρε, ότι και οι εργαζόμενοι στα ΚΤΕΛ έχουν κάνει μια σειρά από καταγγελίες για το πώς εφαρμόζονται αυτές οι διατάξεις και σίγουρα εδώ πέρα, πέραν όλων των άλλων, των ιδεοληψιών και της νεοφιλελεύθερης προσέγγισης της Κυβέρνησης, είναι και η πλήρης αποτυχία της Κυβέρνησης της Νέας Δημοκρατίας, προκειμένου να εξασφαλίσει μέσα σε τρία χρόνια τις αναγκαίες εκείνες προμήθειες των λεωφορείων, που θα μπορούσαν να είχαν αντιμετωπίσει όλα αυτά τα προβλήματα των Συγκοινωνιών.

Συνεπώς, για εμάς είναι ένα νομοσχέδιο το οποίο αποτυπώνει πλήρως την πολιτική της Νέας Δημοκρατίας, όπως εκφράζεται σε σχέση με τον δημόσιο τομέα, με τις εργασιακές σχέσεις, σε σχέση με μία πολιτική που εξυπηρετεί συστηματικά τους λίγους και τα οικονομικά συμφέροντα εις βάρος της κοινωνικής πλειοψηφίας. Μια διαφορετική πολιτική, που ακόμα και συντηρητικές δυνάμεις στην υπόλοιπη Ευρώπη έχουν αρχίσει εξ ανάγκης να εγκαταλείπουν, προκειμένου, ακριβώς, να δώσουν μέσα από τον δημόσιο τομέα -είδαμε τα παραδείγματα της Γερμανίας ή της Γαλλίας- εκείνες τις δυνατότητες, για να μπορέσει η οικονομία τους να αντιμετωπίσει την κρίση και να μπορέσει να ανταπεξέλθει στα τεράστια κοινωνικά προβλήματα, που δημιουργεί η ακρίβεια και ενεργειακή φτώχεια.

Θα επανέλθουμε, όμως, για όλα αυτά, αύριο στην Ολομέλεια.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Προέδρος της Επιτροπής):** Ευχαριστούμε την κυρία Ξενογιαννακοπούλου και περνάμε στον κύριο Αλεξιάδη.

**ΤΡΥΦΩΝ ΑΛΕΞΙΑΔΗΣ:** Ευχαριστώ, κύριε Πρόεδρε. Συγγνώμη για την ποιότητα της φωνής, αλλά είχαμε διαδήλωση για το Φύσσα την Κυριακή και δεν μπορέσαμε να βελτιώσουμε το πρόβλημα. Παρ όλα αυτά, ελπίζω να σας πείσει η ποιότητα των επιχειρημάτων κι όχι ποιότητα της φωνής μου.

Τελειώνει σήμερα μια τυπική διαδικασία συζήτησης του συγκεκριμένου νομοσχεδίου, όχι με ευθύνη του Προέδρου της Επιτροπής, που έκανε ότι μπορούσε, όπως κι άλλες φορές, αλλά με ευθύνη της κυβερνητικής πλειοψηφίας. Βέβαια, δεν τη βλέπω και πολύ πλειοψηφία σήμερα, δύο βουλευτές βλέπω εδώ από τη Νέα Δημοκρατία σήμερα, τον Εισηγητή και άλλον έναν, αλλά δεν πειράζει, ελπίζω αύριο στην Ολομέλεια να υπάρχουν πολλοί.

Σε ό,τι αφορά, λοιπόν, την ευθύνη της κυβερνητικής πλειοψηφίας, χάθηκε μια ευκαιρία να συζητήσουμε και αυτά και άλλα σοβαρά ζητήματα και καταλήξαμε σε μια προσχηματική διαδικασία.

Δε θα πω πολλά για το νομοσχέδιο, γιατί, ούτως ή άλλως, το πολιτικό βάρος, η πολιτική ατζέντα έχει μετακινηθεί σε άλλο επίπεδο. Έχει μετακινηθεί στα όσα είπε ο Πρωθυπουργός της χώρας και ο μελλοντικός Πρωθυπουργός της χώρας στη Θεσσαλονίκη και επ΄ αυτών θέλω να θέσω συγκεκριμένα ζητήματα και συγκεκριμένα ερωτήματα.

Διέπραξε η πολιτική ηγεσία του Υπουργείου Οικονομικών -να το πω όσο πιο ευγενικά μπορώ- μια πολιτική αθλιότητα. Βγήκε ο Αρχηγός της Αξιωματικής Αντιπολίτευσης και έκανε μια εξαγγελία και είπε συγκεκριμένα πράγματα και βγήκε αμέσως το Γραφείο Τύπου του Υπουργείου Οικονομικών, όχι το Γραφείο Τύπου του κυρίου Υπουργού, όχι το Γραφείο Τύπου του Αναπληρωτή Υπουργού ή Υφυπουργού, βγήκε το Γραφείο Τύπου του Υπουργείου Οικονομικών, με Ανακοίνωση κοστολόγησε τα μέτρα. Θα καταθέσω στα Πρακτικά το σχετικό έγγραφο.

Τι προκύπτει από το σχετικό έγγραφο; Ότι το Γραφείο Τύπου του Υπουργείου Οικονομικών, από την ώρα που τελείωσε ο Αλέξης Τσίπρας, το Σάββατο το βράδυ, την κοστολόγηση, επικοινώνησε με τις υπηρεσίες, στείλανε οι υπηρεσίες αμέσως τα έγγραφα και έχει την κοστολόγηση. Διότι, εδώ, είναι η πολιτική αθλιότητα, έχει κάθε δικαίωμα να δει ο Υπουργός Οικονομικών, ο Αναπληρωτής, ο Υφυπουργός και να πάρουν θέση. Όταν βγαίνει το Γραφείο Τύπου του Υπουργείου Οικονομικών, έχετε μία ευθύνη.

Σας καλώ να το κάνετε αύριο. Να φέρετε στην Ολομέλεια ή καταθέστε το σήμερα ή δημοσιοποιήστε το, για να εκθέσετε και πολιτικά τον Αλεξιάδη. Δημοσιοποιήστε τα έγγραφα των υπηρεσιών, διότι μαθαίνω από το Υπουργείο Οικονομικών ότι δεν υπάρχει καμία κοστολόγηση και κανένα έγγραφο υπηρεσίας, που να κοστολογεί αυτά τα απαράδεκτα, που γράφει το Γραφείο Τύπου του Υπουργείου Οικονομικών.

Εκθέστε, λοιπόν, τον Αλεξιάδη, δημοσιοποιήστε την κοστολόγηση από το Υπουργείο Οικονομικών. Δεν το κάνετε αυτό, διότι είστε βαριά εκτεθειμένοι. Κι είστε βαριά εκτεθειμένοι, διότι, σωστά το είπε ο Μπάμπης Παπαδημητρίου σήμερα σε μια εκπομπή το πρωί, ότι πρέπει να κοιτάμε και το παρελθόν αυτού που λέει κάτι. Πρέπει να κοιτάμε το παρελθόν του Πρωθυπουργού, που είπε πέρυσι, 11 Σεπτεμβρίου, στη Θεσσαλονίκη, θα απομειωθούν ή και θα εξαφανιστούν οι αυξήσεις στις τιμές του ηλεκτρικού ρεύματος -ο Πρωθυπουργός πέρυσι στη Θεσσαλονίκη.

Για να μην ξεχνάμε δε και τον αγαπημένο μας Υπουργό, Χρηστό Σταϊκούρα. Υπάρχουν κι άλλοι πιο αγαπημένοι, ο κύριος Γεωργιάδης κι άλλοι. Ο κύριος Σταϊκούρας, γενικά, έχει καταλάβει τι γίνεται και σήμερα ήταν μετρημένος, αλλά κι ο κ. Σταϊκούρας 01/11/2021 σε συνέντευξη στην ΕΡΤ, «φαινόμενο διεθνές και εξωγενές, που προέρχεται, κατά κύριο λόγο, από τη μεγάλη απόκλιση προσφοράς και ζήτησης, κι αν και είναι οξύτερο από τις αρχικές εκτιμήσεις, ωστόσο είναι παροδικό». Για την ακρίβεια, το Νοέμβριο του ΄21, όχι πριν από 15 χρόνια.

Έρχομαι, όμως, και στα όσα λέτε κατά καιρούς. Δεν είδα τον κύριο Σκυλακάκη και ελπίζω να είναι καλά και να έχει άλλες υποχρεώσεις, αφού δεν είναι εδώ. Δεν είδα τον κύριο Σκυλακάκη στην Επιτροπή, να έρχεται και να συζητά ή να τοποθετείται.

Διότι τον άκουσα το προηγούμενο χρονικό διάστημα για εκείνες τις περίφημες αναλύσεις για τα οριζόντια μέτρα και ότι δεν παίρνουμε οριζόντια μέτρα, παίρνουμε στοχευμένα μέτρα, για να μην ωφεληθούν αυτοί που έχουν ακριβά αυτοκίνητα. Και βλέπω τώρα στα οριζόντια μέτρα, που εξήγγειλε ο Πρωθυπουργός της χώρας, εκτός κι αν κάνω κάποιο λάθος, μείωση κόστους στο Πετρέλαιο Θέρμανσης. Θα είναι μείωση κόστους στην αντλία. Δηλαδή, αυτός που έχει ένα τεράστιο σπίτι ή μια τεράστια βίλα ή μια θερμαινόμενη πισίνα δε θα ωφεληθεί από αυτό το μέτρο;

Οριζόντια μέτρα για κάποιους όχι, για κάποιους άλλους ναι. Ελπίζω να υπάρχει μία απάντηση και σε αυτό, όπως και σε πολλά άλλα ερωτήματα που έχω θέσει. Κλείνω, ξανά κάνοντας το ερώτημα, για το πότε υπολογίζει το Υπουργείο Οικονομικών, πότε εκτιμά, πότε προσδιορίζει, πότε προϋπολογίζει να εισπράξουμε το πρώτο ευρώ, γιατί ακόμα δεν έχει εισπραχθεί τίποτα από την έκτακτη εισφορά στους παραγωγούς ηλεκτρικής ενέργειας. Διότι. σύμφωνα με όσα υπολογίζω εγώ, θα πάει σε κάνα τετράμηνο, τουλάχιστον, πίσω. Την ίδια στιγμή που πληρώνουμε με το χαράτσι που βάλατε στη ΔΕΗ κάθε μήνα επιπλέον χρήματα.

Τέλος, ο κ. Σταϊκούρας μια ωραία έκφραση χρησιμοποίησε, που θα γίνει σύνθημα από δω και πέρα, «ασυμμετρία πληροφόρησης». Και, πολύ σωστά, είπε, όλα ξεκινούν και τελειώνουν στην ασυμμετρία πληροφόρησης, για τα θέματα τα τραπεζικά και των δανείων. Όταν, όμως, αρνείται να απαντήσει, φοβάται στην ουσία, αλλά αρνείται να απαντήσει σε ερωτήματα, που κάναμε στην Επιτροπή εδώ για το θέμα του ελλείμματος, για το θέμα του αποθεματικού, για τις καταθέσεις τραπεζικών λογαριασμών. Αρνείται να τοποθετηθεί και έρχεται εδώ και παραπληροφορεί το Κοινοβούλιο, όταν λέει για μείωση των δανείων. Μείωση των δανείων για ποιους, για τους πολίτες ή για τις Τράπεζες; Διότι η μεταφορά δανείων από τις Τράπεζες στουςServicers δεν είναι μείωση δανείων.

Σταματήστε, λοιπόν, να παραπληροφορείτε. Απαντήστε, παρά το φόβο που έχετε, λόγω προεκλογικής περιόδου, στα ερωτήματα και καταλαβαίνω, το επόμενο χρονικό διάστημα θα είναι δύσκολο. Θα κάνουμε ό,τι είναι δυνατόν να γίνει δυσκολότερο.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε τον κ. Αλεξιάδη.

Να πω μόνο ότι με πρωτοβουλία του Υπουργού Οικονομικών, του κ. Σταϊκούρα, θα γίνει συζήτηση στην Επιτροπή για το δημόσιο χρέος. Θα το προγραμματίσουμε το επόμενο διάστημα και εννοείται ότι θα ενημερωθείτε εγκαίρως.

Το λόγο έχει ο κ. Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Θα ξεκινήσω λίγο με τον κ. Βιλιάρδο, που αναφέρθηκε ιδιαίτερα στη συζήτηση που κάναμε χθες. Έχω εδώ τα Πρακτικά, κύριε Βιλιάρδο. Μιλήσαμε και μαζί. Διευκρινίστηκε αυτό. Ό,τι είπα χθες το λέω και σήμερα. Μιλούσαμε για τα έντοκα δάνεια και αν επιβάλλεται να είναι με τον νόμο, όπως λέτε εδώ πέρα, μόνο έντοκα και ξεκαθαρίζουμε ότι μπορεί να είναι σε έντοκα, μπορεί να είναι σε άτοκα. Η επιβολή του τέλους χαρτοσήμου είναι σε όλα, εδώ και 91 χρόνια, από το Προεδρικό Διάταγμα του 1931. Δεν έχει αλλάξει τίποτα μέχρι σήμερα.

Όσο για εσάς, κύριε Αλεξιάδη, τα κοστολογημένα προγράμματα προεκλογικά τα έχουμε ζήσει. Το 2014 ζήσαμε το αλήστου μνήμης Πρόγραμμα της Θεσσαλονίκης, κοστολογημένο τότε από εσάς, που δεν εφαρμόστηκε ποτέ και μετά παρουσιάσαμε κι εμείς το δικό μας πρόγραμμα προεκλογικά, κοστολογημένο, αλλά που εφαρμόστηκε μέχρι το τελευταίο μέτρο. Εκεί είναι η διαφορά μας, παρουσιάζουμε κοστολογημένα προγράμματα, δεσμευόμαστε προεκλογικά και τα τηρούμε με ευλάβεια. Ό,τι είχαμε δεσμευτεί προεκλογικά για μειώσεις φόρων, το κάναμε στην πράξη, μέχρι και το τελευταίο μέτρο. Δε χρειάζεται να τα επαναλάβω. Τα ξέρει ο ελληνικός λαός, για να είμαστε ξεκάθαροι σε αυτό.

Όσο για τα οριζόντια μέτρα, η παρέμβαση στο Πετρέλαιο Θέρμανσης στην αντλία μπορεί να αφορά όλους, όπως κι η παρέμβαση στο Πετρέλαιο Κίνησης στα 0,12€ συν 0,03€ του Φ.Π.Α., δηλαδή 0,15€ στην αντλία, αφορούσε όλους, αλλά εδώ το Πετρέλαιο Θέρμανσης έχει και το εξατομικευμένο μέτρο, το επίδομα Πετρελαίου Θέρμανσης, και το ξέρετε πάρα πολύ καλά, ήσασταν Αναπληρωτής Υπουργός Οικονομικών. Άρα, έχουμε εκεί πέρα και εξατομικευμένο μέτρο για όλους αυτούς που είπατε με τις πισίνες και τους πλούσιους με τις βίλες, που εκεί πέρα έχει εισοδηματικά κριτήρια και περιουσιακά κριτήρια.

Πάμε λίγο τώρα στο νομοσχέδιο, γιατί για το νομοσχέδιο δεν ακούσαμε τίποτα να λέτε κ. Αλεξιάδη και όλοι οι υπόλοιποι. Κυρίες και κύριοι συνάδελφοι, το νομοσχέδιο που συζητάμε σήμερα στη Διαρκή Επιτροπή Οικονομικών Υποθέσεων της Βουλής αποτυπώνει ξεκάθαρα τη συνεπή πολιτική της Κυβέρνησης του Κυριάκου Μητσοτάκη για μείωση των φορολογικών επιβαρύνσεων και την υλοποίηση μέτρων στήριξης, αξιοποιώντας κάθε διαθέσιμο δημοσιονομικό χώρο που προκύπτει. Έλαβα το λόγο για μία σύντομη τοποθέτηση επί των άρθρων του νομοσχεδίου, που αφορούν τη φορολογική πολιτική και τη δημόσια περιουσία.

Αρχικά, θα αναφερθώ στα άρθρα 124 και 128, με τα οποία ρυθμίζονται ζητήματα κοινωνικού και αναπτυξιακού χαρακτήρα που σχετίζονται με τη δημόσια περιουσία.

Το άρθρο 124 ορίζει το Υπουργείο Οικονομικών ως αναθέτουσα αρχή και κύριο του έργου της δημιουργίας χώρων διοίκησης και ελεύθερων χώρων στην έκθεση της ΠΥΡΚΑΛ του Δήμου Δάφνης-Υμηττού.

Με το άρθρο 125 θεσμοθετείται η παραχώρηση δημοσίων εκτάσεων άνευ ανταλλάγματος στο Ταμείο Χρηματοδότησης Δικαστικών Κτιρίων, το ΤΑΧΔΙΚ δηλαδή, προκειμένου να προχωρήσει η ανέγερση του Δικαστικού Μεγάρου Βόλου και προβλέπει την τροποποίηση της χρήσης γης και τον καθορισμός όρων δόμησης ως προς συγκεκριμένα τμήματα των ακινήτων που έχουν παραχωρηθεί για την ανέγερση του Δικαστικού Μεγάρου Λαμίας και του Διοικητηρίου Περιφέρειας Στερεάς Ελλάδας.

Με το άρθρο 126 δίνεται λύση στην αμφισβήτηση του ιδιοκτησιακού καθεστώτος σε ακίνητα κατοίκων στα νησιά της Δωδεκανήσου, όπως Αγαθονήσι, Αρκιοί, Μαράθι, Μεγίστη, Ψέριμο και Σαρία. Συγκεκριμένα, αναγνωρίζει την κυριότητα έναντι του Δημοσίου όσων φυσικών προσώπων και μονίμων κατοίκων νέμονται δημόσια ακίνητα υπό προϋποθέσεις. Σήμερα, δίνουμε οριστική λύση σε ένα πρόβλημα που ταλαιπωρούσε αυτούς τους ανθρώπους.

Με το άρθρο 127 προβλέπεται η παραχώρηση άνευ ανταλλάγματος στον Δήμο Ελευσίνας για 10 χρόνια της χρήσης δύο ακινήτων για την υλοποίηση δράσεων που έχει αναλάβει η Ελευσίνα ως πολιτιστική πρωτεύουσα της Ευρώπης για το έτος 2023.

Με το άρθρο 128 δίνεται η δυνατότητα στο Ελληνικό Δημόσιο να παραχωρεί κατά κυριότητα χωρίς αντάλλαγμα στους Δήμους Ελληνικού-Αργυρούπολης, Αλίμου και Γλυφάδας συγκεκριμένους χώρους, προκειμένου οι χώροι αυτοί να χρησιμοποιηθούν από τους προαναφερόμενους Δήμους για κοινωφελείς σκοπούς.

Το άρθρο 163 ρυθμίζει λεπτομέρειες εφαρμογής της διαδικασίας ετήσιας αξιολόγησης του προσωπικού της ΑΑΔΕ και το άρθρο 164 ρυθμίζει οργανωτικά ζητήματα στη Γενική γραμματεία Φορολογικής Πολιτικής και Δημόσιας Περιουσίας του Υπουργείου Οικονομικών.

Κυρίες και κύριοι συνάδελφοι, περνάμε στις διατάξεις που αφορούν τη φορολογική πολιτική. Με το άρθρο 168, σε συνέχεια της αναστολής που δόθηκε μέχρι τις 31/05/2023 με τον νόμο 4964/2022 για τις προθεσμίες πληρωμής αξιογράφων των επιχειρήσεων που επλήγησαν από τον πόλεμο Ρωσίας-Ουκρανίας, προβλέπεται μέχρι την ημερομηνία αυτή η αναστολή των προθεσμιών καταβολής οφειλών στη Φορολογική Διοίκηση των επιχειρήσεων που εμφανίζουν μειωμένο κύκλο εργασιών κατά 50% σε σχέση με τον αντίστοιχο κύκλο εργασιών του πρώτου εξαμήνου του έτους 2019 από συναλλαγές με πολίτες ή ταξιδιωτικά γραφεία της Ρωσίας ή της Ουκρανίας. Μέχρι τις 31/05/2023 προβλέπεται, επίσης, η αναστολή είσπραξης και παράταση καταβολής βεβαιωμένων οφειλών και στις επιχειρήσεις που ανήκουν στον κλάδο της γουνοποιίας.

Ρύθμιση με κοινωνική στόχευση αποτελεί και το άρθρο 169 που εξαιρεί το εξωϊδρυματικό επίδομα που καταβάλλεται σε Άτομα με Αναπηρίες από τον υπολογισμό του εισοδήματος από μισθωτή εργασία και συντάξεις, κι έτσι καθιερώνεται η ισότιμη φορολογική αντιμετώπιση μεταξύ των προνοιακών παροχών σε χρήμα που χορηγούνται από τον ΟΠΕΚΑ και αυτών που χορηγούνται από τον e-ΕΦΚΑ ή άλλους φορείς σε Άτομα με Αναπηρία.

Το άρθρο 170 ρυθμίζει τον προσδιορισμό του καθαρού εισοδήματος από ακίνητη περιουσία του Αγίου Όρους και των Ιερών Μονών του.

Το άρθρο 171 τροποποιεί το άρθρο 50 και 72 του Κώδικα Φορολογίας Εισοδήματος και λύνει το πρόβλημα της διπλής φορολόγησης των ημεδαπών συνδεδεμένων επιχειρήσεων για τις μεταξύ τους συναλλαγές.

Με το άρθρο 172 καθίσταται ξεκάθαρη η υποχρέωση επιβολής τέλους χαρτοσήμου επί των εντόκων δανείων. Αναλυτικά επί του άρθρου αυτού τοποθετήθηκα στις δύο προηγούμενες συνεδριάσεις της Επιτροπής Οικονομικών.

Με τα άρθρα 173 και 174 προβλέπονται κυρώσεις σε περίπτωση που οι υπόχρεες επιχειρήσεις παραβαίνουν την υποχρέωσή τους για διαβίβαση μέσω πληροφοριακού συστήματος που έχει αναπτυχθεί στην ΑΑΔΕ των παραστατικών λιανικής πώλησης που εκδίδουν.

Με το άρθρο 175 προβλέπεται ότι οι χρηματικές γονικές παροχές και δωρεές που συστάθηκαν από την 1η Οκτωβρίου του 2021 έως τις 9 Σεπτεμβρίου 2022 θα τύχουν του αφορολογήτου των 800.000 ευρώ, εφόσον η μεταφορά των χρημάτων πραγματοποιήθηκε σε χρονικό διάστημα τριών ημερών από τραπεζικό ίδρυμα σε τραπεζικό ίδρυμα.

Τέλος, με το άρθρο 176 προβλέπεται ότι η Ισραηλιτική Κοινότητα Θεσσαλονίκης απαλλάσσεται από το Φ.Π.Α. των δωρεών που γίνονται για την ανέγερση του Μουσείου του Ολοκαυτώματος της Ελλάδος.

Κυρίες και κύριοι συνάδελφοι, τόσο οι διατάξεις που μόλις ανέλυσα, όσο και οι υπόλοιπες διατάξεις του νομοσχεδίου έχουν αναμφισβήτητα θετική στόχευση και πληρούν όλες τις προϋποθέσεις, για να τύχουν ευρείας διακομματικής στήριξης.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Έχουμε κάποιες νομοτεχνικές βελτιώσεις ή όχι ακόμη;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ναι, κύριε Πρόεδρε, έχουμε κάποια νομοτεχνική βελτίωση, είναι διαδικαστικού χαρακτήρα και είναι για το άρθρο 132 του σχεδίου νόμου.

Στο Προοίμιο η λέξη «προστίθενται» αντικαθίσταται με τη λέξη «προστίθεται» και οι λέξεις «και τρίτο» διαγράφονται.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Ευχαριστούμε τον Υφυπουργό Οικονομικών, κ. Βεσυρόπουλο.

Θα μοιραστεί και στους συναδέλφους η νομοτεχνική βελτίωση, η οποία έγινε.

Κυρίες και κύριοι συνάδελφοι, ολοκληρώθηκε η συζήτηση επί του σχεδίου νόμου του Υπουργείου Οικονομικών: «Εταιρική διακυβέρνηση των Ανωνύμων Εταιρειών του Δημοσίου και των λοιπών θυγατρικών της Ελληνικής Εταιρείας Συμμετοχών και Περιουσίας, διαχείριση συμμετοχών του Δημοσίου σε ανώνυμες εταιρείες και ρυθμίσεις για την Ελληνική Εταιρεία Συμμετοχών και Περιουσίας, αξιολόγηση της έναντι του Δημοσίου φερεγγυότητας και πιστοληπτικής ικανότητας φυσικών και νομικών προσώπων και σύσταση Ανεξάρτητης Αρχής Πιστοληπτικής Αξιολόγησης, ίδρυση και λειτουργία Κεντρικού Μητρώου Πιστώσεων, Συμπληρωματικός Κρατικός Προϋπολογισμός οικονομικού έτους 2022 και λοιπές διατάξεις οικονομικού και αναπτυξιακού χαρακτήρα».

Όπως προκύπτει από τις τοποθετήσεις των Εισηγητών και Ειδικών Αγορητών:

Η Νέα Δημοκρατία, δια του Εισηγητή, κ. Κόνσολα, ψηφίζει υπέρ,

Ο ΣΥΡΙΖΑ, δια του Εισηγητή, κ. Παππά, ψηφίζει κατά,

Το Κίνημα Αλλαγής, δια του Ειδικού Αγορητή, κ. Σκανδαλίδη, ψηφίζει κατά,

Το Κ.Κ.Ε., δια του Ειδικού Αγορητή, κ. Συντυχάκη, ψηφίζει κατά,

Η Ελληνική Λύση, διά του Ειδικού Αγορητή, κ. Βιλιάρδου, ψηφίζει κατά,

Το ΜέΡΑ25, δια του Ειδικού Αγορητή, κ. Αρσένη, ψηφίζει κατά.

Όπως προκύπτει από τις τοποθετήσεις των Εισηγητών και των Ειδικών Αγορητών, τα άρθρα 1 έως 131 και 133 έως 176, γίνονται δεκτά ως έχουν κατά πλειοψηφία.

Το άρθρο 132 γίνεται δεκτό, όπως τροποποιήθηκε από τον κ. Υπουργό, επίσης κατά πλειοψηφία.

Τέλος, γίνεται δεκτό και το ακροτελεύτιο άρθρο και ερωτάται η Επιτροπή, αν το σχέδιο νόμου γίνεται δεκτό στο σύνολό του.

**ΠΟΛΛΟΙ ΒΟΥΛΕΥΤΕΣ:** Δεκτό.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Δεκτό κατά πλειοψηφία.

Συνεπώς, το σχέδιο νόμου του Υπουργείου Οικονομικών, που μόλις προανέφερα, γίνεται δεκτό επί της αρχής, επί των άρθρων και στο σύνολό του, όπως τροποποιήθηκε από τον κ. Υπουργό, κατά πλειοψηφία.

Λύεται η συνεδρίαση. Ευχαριστούμε πολύ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Βλάχος Γεώργιος, Βρούτσης Ιωάννης, Καββαδάς Αθανάσιος, Καλογιάννης Σταύρος, Καράογλου Θεόδωρος, Κεφαλογιάννης Ιωάννης, Κόνσολας Εμμανουήλ (Μάνος), Λεονταρίδης Θεόφιλος, Μπούγας Ιωάννης, Παπαδημητρίου Χαράλαμπος (Μπάμπης), Πασχαλίδης Ιωάννης, Σαλμάς Μάριος, Σπανάκης Βασίλειος – Πέτρος, Σταμενίτης Διονύσιος, Αλεξιάδης Τρύφων, Μπάρκας Κωνσταντίνος, Παπαδόπουλος Αθανάσιος (Σάκης), Παππάς Νικόλαος, Ξενογιαννακοπούλου Μαρία – Ελίζα (Μαριλίζα), Συντυχάκης Εμμανουήλ και Βιλιάρδος Βασίλειος.

Τέλος και περί ώρα 12.20΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**